text:
18. Okt 2018
Norðoya Sparikassi og ÍF-Flogbóltur hava undirskrivað stuðulsavtalu fyri komandi tvey kappingarárini. Við hesi avtalu er Norðoya Sparikassi stuðul hjá meistaraliðnum hjá kvinnum og monnum hjá ÍF-Flogbólti. Samstarvið við ÍF-Flogbólt byrjaði í 2013, tá sparikassin eisini lat upp deild í Fuglafirði. Felagnum...
12. Okt 2018
Í sambandi við at Norðoya Sparikassi verður 100 ár í 2019, ynskja vit at lána og fáa avrit av gomlum myndum av Norðoya Sparikassa og umhvørvinum her um leiðir. Hevur tú myndir, sum vit kunnu lána, frætta vit fegin frá tær. Tú...
11. Okt 2018
Norðoya Sparikassi og hondbóltsfelagið Stjørnan hava í dag undirskrivað avtalu um at halda fram við samstarvinum. Við hesi avtalu er Norðoya Sparikassi høvuðsstuðul hjá Stjørnuni kappingarárini 2018/2019 og 2019/2020. Norðoya Sparikassi hevur seinastu mongu árini verið høvuðsstuðul hjá Stjørnuni og vit fegnast...
11. Okt 2018
Gjaldkort-reglurnar eru endurskoðaðar, og frá 1. oktober 2018 verða nýggj gjaldkort sjálvvirkandi meldað til 3D Secure. Tú kanst lesa meira um, hvussu 3D Secure virkar, við at trýsta her. Galdandi nýggj kort: Sjálvvirkandi tilmeldingarskipanin velur fartelefonnummarið, tú seinast hevur upplýst sparikassanum....
24. Sep 2018
Í morgun hevði sparikassin forkunnuga vitjan av fyrrverandi starvsfólkum í sambandi við, at tað í dag eru 99 ár síðani, at sparikassin varð stovnaður. Norðoya Sparikassi varð stovnaður 24. sept. 1919 og kann komandi ár halda 100-ára stovningardagin. ...
19. Sep 2018
VISA Europe flytir sítt undirstøðukervi yvir til VISA Global og boðar frá, at hetta kann órógva rindanir við útlendskum Visa-kortum í tíðarbilinum kl. 02 - 06 komandi nátt (20. sept 2018). VisaDankortini verða tó bert órógvaði í tann mun, tey í hesum...
14. Sep 2018
Aftur í ár er Norðoya Sparikassi høvuðsstuðul hjá tiltakinum “Slaktið”, sum verður í Tórsgøtu leygardagin 15. septembur. Í Perluni fer Norðoya Sparikassi at bjóða suppu, kaffi, te, sunkist til børnini og okkurt søtt til góman. Tiltakið er frá kl....
10. Sep 2018
Í sambandi við tøkniligar umleggingar á Elektron, verður Lønarportalurin ikki tøkur frá fríggjadegnum 14/9 kl. 16:00 til sunnudagin 16/9 kl. 12:00. Lønir innlatnar áðrenn fríggjadagin kl. 15:30 verða avgreiddar sum vanligt.Norðoya Sparikassi ...


c: text/html

text:
Signhild Joensen setti fyri løtu síðani stórt nýtt føroyskt met og juniormet, tá ið hon í innleiðandi riðlunum á Danish Open 2017 svam seg í A-finaluna við næstbestu tíð av øllum, 1:03.59 aftanfyri bara danska OL-heiðursmerkjavinnaran Mie Ø. Nielsen. Signhild svimur fyri Ægir í Klaksvík. Sí úrslitalistan her.
Signhild átti sjálv bæði føroyska metið og føroyska juniormetið á 1:04.25, frá tá ið hon á Reykjavík International Games í januar mánaða vann bronsu aftanfyri júst Mie Ø. Nielsen og íslendska OL-luttakaran Eygló Ósk Gustafsdóttir.
Hetta var tá ein betring av metinum frá tá ið hon í innleiðandi riðlunum á Danish Open 2016 svam 5. bestu tíð 1:04.54, fyri síðani í finaluni at verða kolldømd. Sostatt ein betring á 0,95 sekund hjá henni, frá hesi somu stevnu í fjør, við møguleika at svimja enn skjótari í A-finaluni seinnapartin.
Kravtíðin til HM í Budapest í summar er sera hørð, 1:02.73.

robotstxt: allowed

filter: keep


text:
Lýsing
? / ??
R7 Tíðindi klokkan 12
Tíðindasendingar | 10/08-2018 12:00
Lýsing
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
R7 Kringvarp
Postboks 226
FO-600 Saltangará
Postboks 226
FO-600 Saltangará
Starvslýsingar
Myndarøðir
Lesarabrøv
Tann reyðgrøna loysnin!
At lata Almannaverkinum fleiri íbúðir loysir sjálvandi nakað
Torført hjá KvF, um tað framhaldandi bara fer at hava heimstað í Tórshavn
Tað er ikki p-talið sum ger okkum til føroyingar
Hevur løgmaður gloymt krókarnar kring landið ?
Tóm undanførsla frá býráðnum í Havn
Helgi spyr Poul, um virðisøking av fiski
Kringvarp Føroya skal hava tvær redaktiónir uttan fyri Havnina
Tað er loyvt at ivast og kjakast
Kim Jung Un og pallsetta haturstalan
Savnið
Heilsa
10 tær mest týðandi vørurnar at eta vistfrøðiligt
Innanlands
Kanning av kynsligari misnýslu av børnum í Føroyum
Tvístøða
Tvístøða (43) - "Irdi, við ella uttan Ð"
Tvístøða
Tvístøða (43) - "Børn nú á døgum eru ov ósunn og í sera ringari venjing"
Tvístøða
Tvístøða (43) - "Menn hjálpa ikki til heima við hús!"
Tvístøða
Tvístøða (43) - Øll sendingin
Fuglafjarðarsendingin
Fuglafjarðarsendingin (7) - 18. okt. 2018
Hugnaløtan
Hugnaløtan (38) - Gestur: Karina Højgaard
Rák
Rák (20) Barnabati um trivnaðin hjá børnum og barnafamiljum í Føroyum
EvR
Á Torginum - Tala: Jógvan Júst Rasmussen "Efesusbrævið" (6)
Metis
Metis - Øll sendingin - 16. oktober 2018
Brúgvin
Brúgvin (105) - 15. okt 2018
Nova
NOVA úr Suðuroynni - Sending 25 - prát við Jenis av Rana
Nova
NOVA úr Suðuroynni - Sending 25 - prát við Dennis Holm
Vespureiðrið
Vespureiðrið (93) - 15. okt 2018
Andøvsløtan
Sosialt ólag millum svørt og ikki rasisma er orsøk til svarta mannfallið í USA
Andøvsløtan
Týskland stríðist við alsamt fleiri avvístar umsøkjarar um friðskjól
Andøvsløtan
París-avtalan um veðurlag aftur fingið skot fyri bógvin
Andøvsløtan
Professari skotið seg í armin til at mótmæla Trump
Andøvsløtan
Nýggjur islamskur uppreistrarherur í Miðafrikanska Lýðveldinum
Nýggjastu tíðindi
Innanlands
Sjálvstýri havt ársfund
Heilsa
10 tær mest týðandi vørurnar at eta vistfrøðiligt
Innanlands
Torbjørn Jacobsen: ein bók sum øll eiga at lesa
Innanlands
Bókaframløga um gróður í Havn
Innanlands
Tórshavnar kommuna bókaframløgu tysdagin
Innanlands
Terje hugleiðir um almennan og privatan kappróður.
Innanlands
Innflutningurin veksur og útflutningurin minkar
Innanlands
Marine Harvest tekur nú útvið 800 tons til slakt á Sandsvág
Fiskivinna
Spurningar til Havstovuna
Fiskivinna
Óreglusemi á fundarborði í fiskimálaráðnum
Innanlands
Bilasølustevna í Skúlagarðinum í Trongisvági
Uttanlands
Saudi Arabia váttar at Kashoggi er deyður


text:
Tónleikurin fyllur nógv í føroyska summarinum í gøtum og strætum, á bøum og á strondum, á festivalum og á møtum. Men summarið fyllur eisini í tónleikinum. Nógv løg finnast, ið nærum eru um at bresta av summari. Vit hava spurt nøkur fólk um teirra summarløg.
Einki er sum summarkvøld við strendur
Fróði Vestergaard er kendur sum fyriskipari av Prix Føroyum og av Atlantic Music Event. Hann er eisini oddamaður í bólkinum Deiggj. Fyri Fróða er lítil ivi um, hvat lag er hansara summarlag.
– Einki er sum summarkvøld við strendur hjá Christian Matras og Hans Jacob Højgaard er tað mest summarsliga lagið eg kenni av øllum! Eg følið veruliga, at man er har, sum sangurin handlar um.
– Eg og kona mín Barbara sungu sangin í Húsakórinum í Keypmannahavn, tá ið vit møttust. Hetta var eisini fyrstu ferð, at eg royndi meg sum kórsangara. Teksturin sigur alt um ein vakran summardag í Føroyum, og lagið sjálvt er ótrúliga flott, eins og kórsatsurin er tað. Vit hava mangan sungið hetta lagið í vertskapi síðan.
– Hetta lagið og Mítt føðiland, sum vit eisini sungu í útlegd, teljast millum allar vakrastu føroysku sangir.
Altíð sólin
Kært barn har mange navne, Robin, Ova og Dennis Agerblad. Maður:Glotti oddamaðurin eitur nú Dennis Agerblad. Hann er millum annað kendur úr performance bólkinum Dunst, ið hann hevur ferðast við kring alt Evropa. Dennis var skjótur at svara, tá hann varð spurdur um sítt summarlag.
– Tá tú sigur summar, so hugsi eg beinanvegin um lagið “Always The Sun” við The Stranglers. Tað er eitt lag við gleði í. Lagið minnir meg á seinasta summar, tá eg var við mín performance bólki Dunst í Amsterdam. Vit høvdu nakrar DJ’s við okkum. Og tann eini spældi hattar lagið í heilum. Also ikki tá vit vóru úti um kvøldið. Men tá vit sótu heima og ótu og sovorðið.
– Tá alt er av hundanum til. So ber altíð til at hyggja upp móti sólini – Bara ikki í Føroyum, tí har regnar tað enn.
Summarið 69
Finnur Joen-Jacobsen gjørdist fólkaogn, tá hann við bólkinum Arrestment, stóð fyri eini av teimum mest serligu Prix Føroyar finalu upplivingunum nakrantíð. Nú er hann oddamaður í Villmonnum. Men hvat er hansara summarlag?
– Tað fyrsta lagið, sum kom í tankarnar, tá ið tú sigur summar, er Summer of 69 hjá Bryan Adams. Uppá ein máta er tað øgiliga rotið og útvatnað, men tað fær meg altso at hugsa um summar, ella orðið summar fær meg at hugsa um tað. Nú eri eg ikki tann allar stórsti Bryan Adams fjepparin. Hetta er nokk einasta lagið hjá honum, sum ikki gevur mær maðk.
– Eg velji helst Summer of 69, tí at eg kenni meg nógv aftur í lagnum. Eg hugsi um allar tær góðu løturnar, eg havi havt saman við tónleikinum um summarið: Festivalar, stevnur, ball, onkur ástarstund og so framvegis.
Eisini føli eg nostalogi av lagnum við tað, at tað var eitt stórt hitt míni fyrstu teenageár. Ikki langt frá, at eg havi skorað onkra løtuna við hesum lagi. Lagið var eisini eitt av teimum fyrstu tøkuløgunum, sum vit spældu við super orkestrinum Arrestment. Tað kemur eisini fyri, at vit spæla tað til dans við Villmonnum. Sum verða man, er tað altíð vælumtókt millum
Get Down Tonight
Ludvík Breckmann er fyrst og fremst kendur, sum tann harða rópirøddin í ljóðmyndini hjá Føroya einasta ídnaðarteknobólki Side Effect. Men handan larmutu rópini goymir ein ungur maður seg, ið sigur frá, at hansara summarlag er Get Down Tonight við KC & The Sunshine Band.
– Hesin sangurin minnir meg um eitt summar eg var í Aalborg. Tað var ein heitan leygardag, eini 28 hitastig. Eg sat í Fælledparken við nøkrum vinum, og drakk nakrar bjór. Har sat ein vinur hjá einum vini, sum hevði etið eina rúgvu av skógsvampum. Tá í ghettoblastarin byrjaði at spæla handan sangin, byrjaði hann totalt at freaka út og helt, at dreparasmølfar lupu á hann. Rímiliga freaky, men ein stuttlig søga, greiðir Ludvík frá.
Good Vibrations
Teitur Lassen er ivaleyst størsta tónleikanavnið, ið Føroyar hevur fostrað. Hann hevur seinastu nógvu árini ferðast kring heimin við sínum tónleiki. Hansara rødd hevur vunnið honum nógvar fjepparar, og fyrr í ár var hann valdur til besta sangara í Danmark. Teitur hevur upplivað summar í fleiri ymiskum heimspørtum og hevur ivaleyst nógv spennandi summarminnir, men tá vit spurdu hann, hvat hansara summarlag var, var svarið
– Hatta er ein ringur spurningur, men eftir at hava hugsa eitt sindur um spurningin svaraði hann:
– Her er ikki nakað lag, sum beinleidis flaggar á heilari stong. Men kanska “Good Vibrations” hjá Beach Boys. Tá hugsar man um surfboards og grillpylsur. Tað er møguliga eitt perfekt popp-lag, sum Brian Wilson hevur gjort. Har hendur so ótrúliga nógv í lagnum, men tað spælir, sum um at tað var ein løta á strondini. Og so varar tað bara í 2-3 minuttir.
Flovisligt men erligt.
Henning Nicodemussen er serliga kendur sum trummuleikarin í All That Rain, men hevur áður sitið handan trummurnar hjá bólkum sum Geislum, Wolfgang og Kjølum. Henning er útbúgvin grafikari og starvast til dagligt hjá Petur & Petur. Spurdur um hansara summarlag, viðgongur Henning, at svarið er erligt, men eisini eitt sindur flovisligt.
– Mítt yndis summarlag er tadaaa: Walking on Sunshine hjá Katrina and the Waves frá 1985. Tað er eingin sum helst dýbd í hesum lagi, og boðskapurin er sera einfaldur “at føla seg væl”. Lagið er eitt typiskt upbeat-feelgood 80ara-lag við 60ara poppljóði. Teksturin hevur sum so einki við summar at gera, men meira um tað klikkaða fornemmilisið í kroppinum, tá ein er forelskaður. Eg havi sum so einki at forbinda lagið við, fall fyri tí fyri umleið fimm-tíggju árum síðan, Tá tað bleiv brúkt til eina summar-lýsing fyri Canal+, og keypti tað á eini “Absolute 80’s” fløgu stutt eftir. Havi eisini hoyrt og spælt lagið nógv í vertskapi. Lat okkum siga tað, at um eg átti hetta á eini vinyl-plátu, hevði hon nokk ikki verið spælandi í dag. Klári faktisk ikki at sita, standa ella liggja stillur, tá eg hoyri hetta lagið. Tað fyllir mína sál við sunshine. Fitt ha…??? – …kanska eg eri bara ein simpul upbeat 80ari.
Dýrd á vík og vág
Ólavur Jacobsen er serliga kendur sum gittarúrmælingurin, ið gandar á gittarin í Aldubáruni. Hann er annað ættarlið av Kamarinum og er sostatt føddur inn í tónleikafamilju. Tónleikur eigur sostatt eitt stórt pláss í lívinum hjá Ólavi, ið arbeiðir burturav við tónleiki, sum tónleikari og sum tónleikalærari á Musikkskúlanum. Vit spudu hann um, hvat hansara summarlag er?
– Summarlagið hjá mær er Dýrd á vík og vág. Ommubeiggi mín, Jens Dam Jacobsen, yrkti og setti Gunnar Mikkelsen lag til og er tað ótrúliga væl frágingið. Yrkingin fekk upprunaliga heitið Summarmorgun, men er kendast sum bara Dýrd á vík og vág.
-Yrkingin er sjálv sera romantisk, ja, at kalla veruleikafjar fyri ein, ið er føddur og uppvaksin niðri í gomlu Havnina. Tað munnu vera fáir dagar, har ið rúmdin er ”føgurblá, lotið kennist lýtt, mýrisnípan spennir sínar veingir, smálomb og hara fara spelandi um teigar.” Um ein helt seg til veruleikan, so átti ”Í sirmi” hjá H.A. Djurhuus og Jógvan , at verið summarlagið hjá Havnarmonnum: “Sirmar og sirmar úr mjørkakógv…….”
-Onkursvegna, so er Dýrd á vík og vág ein sangur um eina farna tíð. Eitt lívsins summar, ið eisini kemur at enda. Yrkingin hevur, eins og lagið, sítt egna lív. Bæði eru vorðin tíðarleys. Hóast henda Havnin er ikki til longur, so skal eg bara hoyra sangin, ja, so eri eg aftur í eini tíð, tá ið veðrið var nógv betri, ein sjálvur fór titandi um heygar og dagurin var langur, nærum hevði ongan enda.
Yrkingin endar við: “Gævi dagur aldri fór at halla! “
– Munnu vit ikki øll minnast ta kensluna.
Turbogóða tíðin í Barelona
Hergeir Staksberg er kendur sum bassleikari í Makrel:
– Tá, ið man teinkir sól, summar, gleði og góðar løtur, ið mann ikki vil hava at enda, so má tað helst verða okkurt lag, sum hevur við nostalgi og serstakar upplivingar at gera. Tað eru nógvir feel-good bólkar, men tá ið persónlig summarupplivilsi skulu við í myndina, so eru tað serliga tríggir bólkar, sum banka uppá. Teir eru National Teatret (haldi eg tey eita), Håkan Hellstrøm og Mano Chao.
– Eg velji tó lagið: “me gustas” hjá Mano Chao, sum umboðar sjálvan bólkin rættiliga væl. Lagið hittaði í Barcelona/Spania samstundis, sum eg sjálvur las í Barcelona og tá var tað sól, summar, strendir, ballfalera, gott fólk og gott lag hvønn einasta dag.
– Tá ið eg so hoyri lagið, so ferðast tankarnir aftur til turbo-góðu tíðina í Barcelona og bivirkningarnir av lagnum eru eitt stórt innara smíl og ein herlig kensla av nøgdsemi.
– Lagið gevur ikki stórvegis meining í Føroyum, tí í Føroyum er sjálvt tjaldrið oftari at síggja enn sólin, men ert tú hinvegin í sólini í Barcelona, so gevur tað heila meining og tónleikurin hjá Mano Chao gongur uppí eina hægri eind.


text:
Ein sjómanslagna tykjast kann so hørð,
tá stormur harður leikar yvir fjørð,
og glaðurok, tað myrkir fyri stavn,
tá sjómaður má bjarga sær í havn.
Eins og so mangur mangan eg har stóð,
við snørið mítt á dekkinum og dró,
í summarlýkku ein og vetrarkvøld,
tá norðanættin rak um rigning køld.
Sum sjómann flest eg mangan lyftið gav,
at hetta varð mín síðsta ferð um hav,
ei skuldi kós mín yvir havið stá,
tí ei eg sigldi Føroyum aftur frá.
Men so, tá várið fyri durum stóð,
og longsulin í barm mín fann sær slóð,
tann longsulin, sum lítil piltur fekk,
tá leikandi í fjøruni eg gekk.
Á dekki dtandi eg í hesi stund,
nú mánin lýsir yvir fjørð og sund,
nú hugur mín hann yvir havið ber,
til landið, sum úr huganum ei fer.


text:
Orð: Zacharias Zachariassen
Lag: Jens Guttesen
Unga hjarta mítt vanst Tú, á, Harri,
tá Tín vakurleika fyrst eg sá.
Men eg mangan havi skoðað nærri
Tín dýru útsjónd síðan tá.
Milt Títt eygnabrá og fylt av yndi,
andlit Títt av kærleika er merkt,
eym Tín rødd, Títt hjartalag og lyndi,
yndisligur allur sum Tú ert.
Unga hjarta mítt vanst Tú, á, Harri,
:/: Jesus, Tú av tíggju túsund bert! :/:
Hjarta, fest í trúgv títt eyga á Hann,
skoða tign og guddómleika Hans.
Gævi tú í fullum ljóma sá Hann,
sá Hans fagurleika, dýrd og glans.
Øll Hans vera angar søt av friði,
fótafet Hans anda lív og troyst.
Men tú minnist alt Hann hevur liðið,
Sarons rósa fyri teg varð kroyst.
Hjarta, kanst tú annað tá enn elska
:/: Hann, sum teg við blóði hevur loyst! :/:


text:
Almenn móttøka á Glasi
Dan Klein --- 04.08.2018 - 10:10
HÁTÍÐARHALD: Føroya størsta bygningsverkætlan nakrantíð er nú komin hartil, at dyrnar verða latnar upp fyri almenninginum at síggja hendan nýggja og snotuliga skúladepilin í høvuðsstaðnum. Hósdagin 9. august verður almenn móttøka á Glasi við undirhaldi og røðum, har møguleiki eisini verður at síggja nýggja miðnámsskúlan.
Um slakar tvær vikur flyta allir verandi og komandi miðnámsskúlanæmingar, sum eru og skulu undir útbúgving í Havn, í nýggja skúladepilin við Marknagil, Glasir.
Hósdagin 9. august verður snotuligi skúlabygningurin formliga avhendur, og síðani er klárt at flyta inn í nýggja bygningin.
Í hesum sambandi bjóðar Landsverk øllum áhugaðum til alment hátíðarhaldi úti á Glasi hendan dagin frá klokkan 15-18. Dyrnar lata upp hálvan tíma áðrenn.


text:
22. januar 2013Nr. 4
Kunngerð um próvtalsstiga og døming í gymnasialu miðnámsútbúgvingunum
Við heimild í § 20, stk. 1 í løgtingslóg nr. 62 frá 15. mai 2012 um gymnasialar miðnámsútbúgvingar verður ásett:
Kapittul 1
Próvtalsstigin
§ 1. Næmingur, sum til próvtøkur, terminsroyndir, ársroyndir og líknandi, skal prógva eitt kunnleika- og førleikastig, verður mettur sambært próvtalsstiganum niðanfyri:
1) 12: fyri framúr gott avrik.
2) 10: fyri sera gott avrik.
3) 7: fyri gott avrik.
4) 4: fyri hampiligt avrik.
5) 02: fyri toluligt avrik, sum kann verða góðtikið.
6) 00: fyri ikki nøktandi avrik.
7) -3: fyri heilt vánaligt avrik.
Stk. 2. Próvtalsstigin verður eisini nýttur, tá ið ársmet og líknandi støðumet verða givin.
§ 2. 12 verður givið fyri avrik, sum lýtaleyst ella mest sum lýtaleyst lýkur málini í námsætlanini í lærugreinini.
Stk. 2. 10 verður givið fyri sera gott avrik, ið við onkrum smávegis lýtum lýkur flestu málini í námsætlanini í lærugreinini.
Stk. 3. 7 verður givið fyri gott avrik, ið við nøkrum lýtum, væl lýkur málini í námsætlanini í lærugreinini.
Stk. 4. 4 verður givið fyri hampiligt avrik, ið hevur fleiri grov lýti og ikki lýkur málini væl í námsætlanini í lærugreinini.
Stk. 5. 02 verður givið fyri toluligt avrik, ið akkurát stendur mát, og í minsta mun lýkur málini í námsætlanini í lærugreinini.
Stk. 6. 00 verður givið fyri ikki nøktandi avrik, ið ikki stendur mát og ikki lýkur málini í námsætlanini í lærugreinini.
Stk. 7. -3 verður givið fyri heilt vánaligt avrik, sum als ikki kann verða góðtikið.
Kapittul 2
Onnur meting
§ 3. Skrivligt ummæli og talmet verða nýtt í sambandi við verkætlanaruppgávu sbrt. § 4, stk. 6 í lógini.
Kapittul 3
Próvtalsgeving
§ 4. Tá ið ein próvtøka er byrjað, verður próvtal givið, uttan so at próvtøkan verður slitin orsakað av burturvísing ella sjúku. Er orsøkin sjúka, verður próvtal givið í sambandi við sjúkrapróvtøku.
§ 5. Próvtal verður givið út frá eini heildarmeting av, í hvussu stóran mun avrikið ella støðan lýkur tey settu málini.
§ 6. Avrik verða mett samsvarandi teimum fakligu málunum, ið eru sett í námsætlanunum, fyri ávísu lærugreinarnar.
§ 7. Um ein persónur, próvdómari ella próvhaldari, metir um avrikið, er tað hann, sum ásetir próvtalið. Um bæði próvdómari og próvhaldari meta um avrikið, verður próvtalið ásett eftir samráðing teirra millum. Í samráðingini er próvdómarin tann fyrri at skjóta upp eitt próvtal.
Stk. 2. Semjast próvdómari og próvhaldari ikki um sama próvtal, geva teir hvør sítt próvtal og endaliga próvtalið fyri avrikið verður tá miðaltalið hækkað ella lækkað til tað tal í próvtalsstiganum, ið er næst við. Liggur miðaltalið mitt ímillum tvey próvtøl í stiganum, verður hækkað, um próvdómarin hevur givið hægra talið, og lækkað um próvdómarin hevur givið lægra talið.
§ 8. Eru fleiri próvdómarar ella próvhaldarar við í dømingini, hevur próvdómarabólkurin undir einum próvdómararførleikan og próvhaldarabólkurin undir einum próvhaldaraførleikan eftir § 13, stk. 1. Er ósemja í einum bólki, verður próvtalið hjá bólkinum ásett sum hækkað ella lækkað miðaltal til tað tal í próvtalsstiganum, ið er næst við. Liggur miðaltalið hjá bólkinum mitt ímillum tvey próvtøl í stiganum, verður hækkað.
§ 9. Um givin verða lutapróvtøl fyri ymisk lutavrik verður endaliga próvtalið ásett sum hækkað ella lækkað miðaltal til tað tal í próvtalsstiganum, ið er næst við. Liggur miðaltalið mitt ímillum tvey próvtøl í stiganum, verður hækkað. Lutapróvtøl kunnu sbrt. reglunum í próvtøkukunngerðini telja við ymiskari vekt, tá ið endaligt próvtal verður ásett.
Kapittul 4
Kravið fyri at standa
§ 10. Endaligt prógv er staðið um miðaltalið er ájavnt við ella størri enn 2,0. Miðaltalið 2,0 fyri endaligt prógv kann ikki verða fingið við hækking.
§ 11. Ásett er í próvtøkukunngerð, hvørji próvtøl telja við í endaliga próvnum á teim ymisku breytunum. Endaliga próvtøkuúrslitið er eitt miðaltal og verður roknað út við einum desimali.
§ 12. Í próvtøkukunngerðini er ásett við hvørji vekt próvtøl telja í útrokningini av endaliga próvtøkuúrslitinum. Eitt vektað miðaltal verður roknað út soleiðis: Einstøku metini og próvtølini verða faldað við tilhoyrandi vekt og síðani løgd saman sum samløga 1. Síðan verða vektirnar lagdar saman sum samløga 2. Vektaða miðaltalið er so samløga 1 býtt við samløgu 2.
Kapittul 5
Prógv og skjalaváttanir
§ 13. Á prógvum og skjalaváttanum skulu øll próvtøl sambært próvtalsstiganum verða lýst við samsvarandi bókstavi frá ECTS-stiganum sbrt. fylgiskjali 1.
Kapittul 6
Undantak og frávik
§ 14. Mentamálaráðið kann víkja frá hesi kunngerð, tá ið talan er um serlig viðurskifti, so sum meting av avriki hjá næmingi við serligum tørvi.
Stk. 2. Mentamálaráðið kann loyva, at vikið verður frá reglunum í hesi kunngerð, tá ið talan er um eitt frammanundan góðkent royndar- og menningarvirksemi.
Kapittul 7
Gildiskoma og skiftisreglur
§ 15. Henda kunngerð kemur í gildi dagin eftir, at hon er kunngjørd, og er galdandi fyri næmingar, sum byrja fyrsta árið í breytaskipanini 1. august 2013 ella seinni.
Mentamálaráðið, 22. januar 2013
Bjørn Kalsø (sign.)
landsstýrismaður
/ Poul Geert Hansen (sign.)
Fylgiskjal 1
Próvtalsstigin týddur til enskt
12: For an excellent performance displaying a high level of command of all aspects of the relevant material, with no or only a few minor weaknesses.
10: For a very good performance displaying a high level of command of most aspects of the relevant material, with only minor weaknesses.
7: For a good performance displaying good command of the relevant material but also some weaknesses.
4: For a fair performance displaying some command of the relevant material but also some major weaknesses.
02: For a performance meeting only the minimum requirements for acceptance.
00: For a performance which does not meet the minimum requirements for acceptance.
-3: For a performance which is unacceptable in all respects.
Samband millum próvtalsstigan og ECTS-stigan
Próvtalið 12 í próvtalsstiganum svarar til A á ECTS-stiganum
Próvtalið 10 í próvtalsstiganum svarar til B á ECTS-stiganum
Próvtalið 7 í próvtalsstiganum svarar til C á ECTS-stiganum
Próvtalið 4 í próvtalsstiganum svarar til D á ECTS-stiganum
Próvtalið 02 í próvtalsstiganum svarar til E á ECTS-stiganum
Próvtalið 00 í próvtalsstiganum svarar til Fx á ECTS-stiganum
Próvtalið -3 í próvtalsstiganum svarar til F á ECTS-stiganum
Umseting til enskt frá próvtalsstiganum til ECTS-stigan
The mark 12 on the scale is equivalent to A on the ECTS scale
The mark 10 on the scale is equivalent to B on the ECTS scale
The mark 7 on the scale is equivalent to C on the ECTS scale
The mark 4 on the scale is equivalent to D on the ECTS scale
The mark 2 on the scale is equivalent to E on the ECTS scale
The mark 00 on the scale is equivalent to Fx on the ECTS scale
The mark -3 on the scale is equivalent to F on the ECTS scale


text:
Í Degi og viku bórust tíðindi í kvøld um, at stór standmynd hjá Hans Paula Olsen av Christian IV kongi loksins verður uppsett í danska høvuðstaðnum. Liðin eru heili 8 ár síðani privat fíggjaða verkætlanin varð góðtikin í kommununi. Síðani hevur ein bólkur arbeitt fyri at fíggja verkætlanina, sum kjak hevur verið um, m.a. hvørt standmyndin er nóg modernað til okkara tíð men nú verður hon altso framd í verki.
Hans Pauli Olsen hevur gjørt eitt model av standmyndini, her síggja vit Christian IV, sum verður avmyndaður í bronsu saman við sínum kendastu bygningsverkum. Kongurin stendur oman á einum øvugtum Rundatorni, sum er høgt í granitt. Á hvørjari síðu á Rundatorn eru tornini frá Rosenborg og Børsen. Standmyndin verður 6 metrar høg og skal standa mitt í Keypmannahavn á plássinum við Børsen og Christiansborg.


text:
Verksmiðjutrolarin Akraberg hevur seinastu vikurnar ligið í Spania, har ymsikt arbeiðið verður gjørt við skipið.
Skipið verður eitt nú sandblást, málað innan og uttan, og verðar ymsar tillagingar eisini gjørdar við skipið.
Mynd: Jákup Pauli Marsten
Akraberg fær nú eisini eyðkenda Framherja litin, sum reiðaríið Framherji í Fuglafirði nýtir til tey stóru skipini.
Akraberg kom í føroyska fiskiflotan summarið í 2013.
Arbeiðið uppá Akraberg er um at verða liðugt, og skipið fer ein av komandi døgunum at seta kós móti Føroyum.
Hesar litirnar hevði Akraberg, tá ið skipið kom í flotan í juli 2013 (Savnsmynd: Kiran Jóanesarson)


text:
Orð og lag: Heri Nolsøe
Viðmerking: Yrktur í mai 2008.
Føroyar mín drotning bjørt liggur tú her,
steyrrøttu bjørgini – svørt grá og ber,
teska ein summarsang út yvir hav,
meðan hin velduga sól fer í kav.
Føroyar mín drotning – Føroyar mítt land,
av fjallatindi í fjørusand,
skýflókar fløkjast og reka í kring,
streingir og íðir mala í ring.
Fláirnar, gjáirnar rópa títt navn
alt meðan havið teg tekur í favn,
summarskrýtt oyggjaland brettir sær á,
havfløtan speglandi alføgur blá.
Føroyar mín móðir – Føroyar mítt land,
av fjallatindi í fjørusand,
skýflókar fløkjast og reka í kring,
streingir og íðir mala í ring,
Føroyar nú klæddar í fínasta stakk,
tindarnir fossarnir kvøða tær takk,
grasgrønar líðir – nú sólin hon sær,
summarsins lot fríska orku mær bar.
:: Føroyar mín drotning – Føroyar mítt land,
av fjallatindi í fjørusand,
Bleiktrar í vindinum bjartasta vón,
Merkið í frískleika litføgur sjón.::


text:
Nú skal ruddast á almennum økjum í kommununi. Runavíkar Kommuna setur nú umhvørvið á breddan, og í fyrstu atløgu verður farið í gongd við at burturbeina órudd úti á almennum øki. Hetta er byrjanin til eitt framhaldandi átak á umhvørvisøkinum, og fer at geva nøkur sjónlig úrslit í bý- og bygdarmyndini. Politiskur stuðul frá umhvørvisnevndini hevur ført við sær, at kommunan arbeiðir við at fremja tað fyrisitingarliga arbeiðið við óruddi og burturkasti.
Harumframt er kommunan í gongd við at skráseta órudd og burturkast við myndum. Út frá tí hevur kommunan valt nøkur almenn øki, sum verða mett at hava tørv á upprudding. Byrjað verður við rudda úti á teimum almennu økjunum í Skálafirði og á ídnaðarøkinum í Rituvík.
Eigur tú óviðkomandi lutir á teimum almennu økjunum á Ídnaðarøkinum í Rituvík og Skálafirði skulu teir verða burturbeindir í seinasta lagið 1. Desember 2017. Kanst tú ikki burturbeina lutirnar av økjunum áðrenn ta ásettu freistina, ert tú vælkomin til at ringja til Runavíkar Kommunu og gera eina avtalu um eina nýggja freist.
Fyri at tryggja, at onki av virði verður burturbeint av óvart, fáa tey, sum hava sett lutir út á almenn økir uttan loyvi, møguleika fyri at koma eftir lutunum og flyta teir á eitt hóskandi stað, áðrenn kommunan fer í gongd við at burturbeina óviðkomandi lutir úti á almennum økjum.
Lýsingin av tí generellu mannagongdini við at burturbeina órudd og burturkast úti á almennum øki í Runavíkar Kommuna er á fylgjandi leinkju: leinkju: Soleiðis verður ruddað .....
Trýst á fylgjandi leinkju fyri at lesa meira um hvat lógin sigur um órudd og burturkast Leinkja: Hvat er órudd....
Meira kunning um arbeiðið við óruddi og burturkasti, verður lýst á heimasíðuni og øðrum miðlum.


text:
Almennu rakstrarútreiðslurnar hjá landinum eru øktar meira enn 7 prosent síðani fíggjarlógin fyri 2018 var løgd fram fyri einum ári síðani. Tað er ein so stórur vøkstur, at tað fer at skapa álvarsligar trupulleikar, tá inntøkurnar aftur fara at minka.
Stóra kjakið undir viðgerðini av fíggjarlógaruppskotinum hevur verið, um útreiðslurnar í Samhaldsfasta skulu teljast við, tá uppgjørt verður, hvussu nógv almennu útreiðslurnar eru vaksnar, men har kann eingin ivi vera um, at tær eiga at verða taldar við.
Tinglimir hjá samgonguna hava ført fram, at Samhaldsfasti hevur ongantíð verið taldur við í almennu útreiðslunum, so hví skal hann teljast við nú?
Svarið er einfalt: Tá Samhaldsfasti var settur á stovn í 1991 var hann ikki roknaður sum partur av sjálvari fólkapensjónini. Hann skuldi einans vera eitt ískoyti, sum partarnir á arbeiðsmarknaðinum sjálvir rindaðu. Tí var tað natúrligt, at hann ikki varð taldur við á fíggarlógini.
Men við tíðini er gjaldið inn og út úr Samhaldsfasta vaksið, og við nýggju pensjónsskipanini bleiv leikluturin hjá grunninum broyttur. Nú er hann ikki bara eitt ískoyti til pensjónina, men nú er hann sjálv pensjónin.
Landskassin sparir harvið eina stóra útreiðslu á fíggjarlógini við at flyta ein part av gjaldinum yvir í Samhaldsfasta, og harafturat skulu bæði tey sum rinda inn í Samhaldsfasta og tey sum fáa út úr honum rinda skatt til landskassan.
Landskassin sparir útreiðslur og fær eisini dupultan skatt!
Tí kann eingin ivi vera um, at tá roknað verður út hvussu nógv almennu rakstrarútreiðslurnar eru øktar, so eigur útreiðsluvøksturin hjá Samhaldsfasta at telja við. Annars fáa vit eitt misvísandi tal.
Helgi Abrahamsen
Um tú veitst okkurt, sum VP ikki veit - skriva so til vp@vp.fo


text:
15. mai 2018Nr. 76
Kunngerð um stuðul til landbúnaðin
Við heimild í § 2 í løgtingslóg nr. 18 frá 4. mai 1961 um studning til frama fyri húsdýraalingina og húsdýrahaldið v.m., og § 1, stk. 3 í løgtingslóg nr. 32 frá 6. mars 2003 um landbúnaðarstuðul, verður ásett:
Stuðulsøki
§ 1. Studningur kann latast til mjólk, neytakjøt, seyðakjøt, stráfóður, súrhoysbrunnar, velting o.a., djórahald, avloysaraskipan og føroysk húsdjórasløg.
Stk. 2. Studningur, sambært stk. 1, er treytaður av, at umsøkjari er bókhaldsskyldugur og meirvirðisgjaldsskrásettur sambært galdandi lóggávu. Studningur til føroysk húsdjórasløg er undantikin ásetingunum um bókhaldsskyldu og MVG-skráseting.
Mjólk
§ 2. Studningur verður latin til mjólk, sum er í 1. flokki, og til flutnings av henni til løggilt mjólkarvirki.
Stk. 2. Studningurin verður útgoldin mjólkarvirki sambært váttaðum innvigingarlista.
Stk. 3. Flutningsstudningur verður veittur mjólkarvirki eftir somu treytum sum mjólkarstudningurin, bæði hvat viðvíkur góðsku og mongd.
Neytakjøt
§ 3. Studningur verður latin til neytakjøt, um neytið er 1-16 mánaðir.
Stk. 2. Studningur verður latin til neytakjøt, um neytið er eldri enn 16 mánaðir.
Stk. 3. Hægri studningur kann latast til neytakjøt av útoyggj, sum er Fugloy, Svínoy, Kalsoy, Mykines, Nólsoy, Hestur, Koltur, Skúvoy og Stóra Dímun.
Seyðakjøt
§ 4. Studningur til seyðakjøt er ein heilt ella lutvís afturbering av goldnum MVG fyri selt seyðakjøt.
Stk. 2. Søkjast skal um studning fyri hvønn ársfjórðing sær, og freistin at søkja er 10 dagar aftaná, at avrokningarfreistin til TAKS er úti.
Stk. 3. Búnaðarstovan ger eina meting av játtanini í mun til væntaðar umsóknir í árinum. Endalig uppgerð verður gjørd, tá seinasti ársfjórðingur er uppgjørdur. Krevjast kann váttan fyri, at kjøtið er av tí garði, sum umsøkjarin situr við.
Stráfóður
§ 5. Studningur verður latin til føroyskt framleitt stráfóður, sum verður brúkt í neytahaldinum og seyðahaldinum. Stráfóður er súrhoyggj í brunni ella rullubyrðu og hoyggj.
Stk. 2. Studningur kann vera treytaður av, at fóðrið lýkur ásett góðskukrøv frá Búnaðarstovuni.
Súrhoysbrunnar
§ 6. Studningur kann veitast til súrhoysbrunnar. Studningur til súrhoysbrunnar er treytaður av, at umsóknin er viðgjørd og játtað, áðrenn arbeiðið byrjar. Studningurin verður avgreiddur, tá brunnurin er liðugur, sýnaður og góðkendur. Krevjast kann prógv fyri, at ætlaða íløgan bøtur munandi um raksturin, og at hon veksur um úrtøku garðsins.
Velting, uppdyrkingarvegir og køstar
§ 7. Studningur kann veitast til velting úr nýggjum, til dagføring og ábøtur av áður veltum lendi, til uppdyrkingarvegir og traktorvegir og til køstar. Fyri at fáa studning, skulu ætlanirnar vera góðkendar, og studningur játtaður, áðrenn arbeiðið byrjar. Studningur verður útgoldin, tá staðfest er, at treytir, sambært góðkendu umsóknini, eru hildnar. Krevjast kann prógv fyri, at ætlaða íløgan bøtur munandi um raksturin, og at hon veksur um úrtøku garðsins. Veltistudningur kann vera treytaður av, at nývelt lendi verður friðað fyri biti alt árið.
Djórahald, húsdjóraaling og húsdjórahald
§ 8. Studningur kann veitast til keyp og hald av góðum alidjórum og til ísáðing, kynbøtur, skráseting og annað mennandi virksemi húsdjórahaldinum at frama.
Stk. 2. Studningur kann veitast til at skipa viðurkendar húsdjórasýningar.
Stk. 3. Studningur kann veitast til verkætlanir, royndir og kanningar húsdjórahaldinum at frama.
Føroysk húsdjórasløg
§ 9. Studningur kann latast til alidjór og til verkætlanir, sum eru góðkend ella góðkendar av Búnaðarstovuni.
Avloysaraskipan
§ 10. Studningur verður veittur sum eitt ískoyti til skipanina, við at mjólkarframleiðarar og mjólkarvirki rinda eina nærri ásetta upphædd fyri liturin av innvigaðari mjólk í grunn til at gjalda avloysing fyri. Studningurin verður goldin framleiðarum 1. mai, samsvarandi tí mjólk, sum er latin mjólkarvirkinum árið fyri. Hesin studningur kann ikki avhendast ella veðsetast.
Umsiting, umsókn og eftirlit
§ 11. Búnaðarstovan umsitur studning sambært hesi kunngerð.
Stk. 2. Studningur verður veittur eftir umsókn. Umsókn um stuðul skal latast Búnaðarstovuni á serligum umsóknarblaði.
Stk. 3. Búnaðarstovan hevur eftirlit við, at treytirnar fyri studningi sambært hesi kunngerð verða hildnar.
Gildiskoma
§ 12. Henda kunngerð kemur í gildi dagin eftir, at hon er kunngjørd. Samstundis fer úr gildi kunngerð nr. 99 frá 4. november 2010 um stuðul til landbúnaðin.
Fiskimálaráðið, 15. mai 2018
Høgni Hoydal (sign.)
landsstýrismaður
/ Rógvi Reinert (sign.)


text:
Nýbygningur nummar 50 handaður til Luna
Í fagrasta veðrið í gjáramorgunin stevndi nýbygningur nummar 50 hjá KJ út av Fuglafirði.
Tvíkiljan er handað alifelagnum Luna, og hevur fingið navni Ritunøva.
Ritunøva er 15,5m long og 7m breið. Tvíkiljan hevur 2 framdriftsmotorar uppá hvør 425 Hk, og ein 100 KVA ljósmotor. Av deksútgerð kann nevnast ein Palfinger 50 tons/metur krani, eitt 10 tons deksspæl, ein kapstanur uppá 6 tons og tríggir uppá 1 tons.
Tvíkiljan er útgjørd við messu, WC, arbeiðs-/klædnarúmi og allari vanligar nautiskari útgerð.
Hettar er nýbygningur nr 50 sum KJ hevur smíðja, og nr 9 til Luna.
Tvíkiljan Ritunøva er gjørd í tøttum samstarvi við Luna, har serligur dentur er lagdur á gott arbeiðsumhvørvi. Hon skal vera góð og trygg at arbeiða við í øllum líkindum og nógv er gjørt fyri at fáa ljóðviðurskiftini so góð sum til ber.
Ritunøva er heimahoyrandi í Bø.
Undirveitarar eru m.a.:
Kári Jóhannesen
Bátatænastan
PFJ EL
Radiobúðin
Gummibátatænastan
Sámal í Jógvansstovu


text:
Ernest Borgnine
Ernest Borgnine (f. 24. januar 1917 í Connecticut – d. 8. juli 2012 í Kalifornia) hevur verið við í nógvum filmum. Ofta sum óndi maðurin ella banditturin. Eisini hevur hann havt leiklut í fleiri sjónvarpsrøðum. Ernest Borgnine varð føddur við navninum Ermes Effron Borgnino 24. januar 1917 í Hamden í Connecticut í USA. Kendi amerikanski filmssjónleikarin andaðist 8. juli 2012. Hann gjørdist 95 ára gamal. Hann vann sær ein Oscar fyri leiklutin sum Marty Piletti í fiminum "Marty" í 1955. Honum er eisini ognað ein stjørna á kenda Walk of Fame í Hollywood, Kalifornia. Í 1973 giftist hann norsku Tova Træsnæs, sum nú situr einkja. Hon er annars fimta kona hansara og er kend fyri kosmetikkfyritøku sína "Beauty of Tova". Borgnine var í mong ár í amerikansku sjóverjuni, áðrenn hann fór á sjónleikaraskúla. Fyrstu ferð á palli var á Broadway, New York í 1947, og fólk løgdu hann til merkis. Á filmi var hann fyrstu ferð at síggja í 1951. Seinni gjørdist hann kendur sum óndi sersjanturin í "From Here To Eternity" í 1953.


text:
Orð og lag: Joyce Lee
Týtt: Jákup Olsen
Upprunaheiti: I’m just a pilgrim
1. Ein ferðamaður – og landið fremmant,
men skjótt ein dagin eg fari heim.
Ein løta enn her at virka, tæna,
so heim til gleði og sælan gleim.
Niðurlag: Ein ferðamaður, men skjótt tó har
í sæla staðnum, sum bíðar mær.
Stórt er at vita, at skjótt eg fari
at skoða Jesus í ævirnar.
2. Eg bundin fast var í trælaokið,
men Kristus bondini loysti øll.
Og tá ið lúðurin skjótt nú ljóðar,
meg heinta einglar í Faðirs høll.
3. Ein ferðamaður, men dýrar gripir
mær Harrin goymir har Staðnum í,
og fyri sigrar og hjálp vit prísa
hans dýra navni hátt yvir ský.


text:
Sandavágur
Sandavágur er ein bygd í Vágum. Sandavágur er tríggjar ferðir kosin at vera best røkta bygd í Føroyum. Tað hendi í 1997, 2003 og aftur í 2008.[2] Í Sandavági eru ymisk felagshús. Við fótbóltsvøllin er SÍF-húsið, og harumframt eru eisini onnur felagshús, t.d. kirkja, samkomuhús til kristiligar fundir og losjan Vakhús. Í bygdini er eisini ein viðarlund, Viðarlundin á Abbreyt.
Innihaldsyvirlit
Ítróttur[rætta | rætta wikitekst]
Sandavágs Ítróttarfelag varð íbirt 11 nov. í 1906.
Í Sandvági er eitt virkið ítróttarfelag – SÍF, sum stendur fyri "Sandavágs Ítróttar Felag". Virksemið hjá felagnum fevnir um fótbólt, hondbólt, flogbólt og kappróður. Ørnin hevur vunnið FM í 5-mannaførum við kvinnum árini 1988, 1990, 1991, 1997, 1998 og 2006.[3] Í bestu fótbóltsdeildini manna bygdirnar Sandavágur og Sørvágur eitt felags lið undir heitinum 07 Vestur. Ítróttarhúsið í Sandvági virkar sum eitt bygdar- og ungdómshús. Tað er karmur um so at siga alt felagslív í bygdini. Gjørdur er graslíkisvøllur og hús til ítróttafelagið á Valloyruni. SÍF húsið er mentanarmiðdepil í bygdini; har eru fundir, brúdleyp, veitslur, dansur o.a.
Søga[rætta | rætta wikitekst]
Sandavágur er gomul bygd; men vit vita ikki við vissu, hvussu gomul hon er. Í bøstykkinum, sum rópt verður í Toftini, tað er har, sum bygdarráðshúsið nú er, hava fornfrøðingar grivið hústoftir út, sum teir halda hava verið bústaðir seinast í víkingaøld.
Í Eingjartoftum, sum er millum býlingarnar Sandar og Steig, varð funnin ein rúnasteinur í 1917, ið seinni fekk navnið Sandavágssteinurin. Innskriftin verður lisin soleiðis: Torkil Onundarson eystmaður av Rogalandi bygdi henda stað fyrst. Rúnakønir menn siga, at rúnasteinurin er frá umleið ár 1200. Hildið verður tí, at hesin Torkil Onundarson er tann fyrsti, sum bygt hevur á tí staðnum í bygdini. Rúnasteinurin stendur nú í Sandavágs kirkju.
Stórur og seyðaríkur hagi liggur til bygdina, 24 merkur á Sondum og 24 merkur á Steig. Í 1555 var Steigargarður lagdur til løgmansembætið. Hetta kom í lag við kongsbrævi, dagfest 19. mars. Flestu løgmenninir fluttu á Steig at búgva. Íløgmanstíðini setti løgmaður sín dám á bygdina á mangan hátt, eitt nú kirkjuna. 1816 var løgtingið avtikið og løgmansembætið niðurlagt, og Steigargarður var seldur í 1822; tá høvdu 17 løgmenn verið í hesum embætinum. Seinasti løgmaðurin æt Jørgen Frants Hammershaimb (1805 – 1816). Sonur hansara, Vencil Ulrik Hammersheimb, var føddur á Steig í 1819. Hann gjørdist væl kendur millum føroyingar, tí at hann legði grundina undir føroyska skriftmálið, og hann gav út ymsar bøkur á føroyskum. Føroyingar reistu honum prýðiligan minnisvarða á Steig í 1919.
Tá ið løgmansgarðurin varð seldur, var jørðin lutað sundur í átta lutir. Tríggjar merkur hvør. Bæði sandavágsmenn og fremmandir menn keyptu, og summir teirra fluttu í bygdina at búgva. Hetta hevði týdning fyri bygdarlívið og eisini búskaparligan týdning.
Í bóndasamfelagnum vóru høvuðsvinnuvegirnir annaðhvørt jarðarbrúk ella útróður. Um aldarskiftið fingu sluppirnar rættiligan týdning. Fólksins lívskor og viðurskifti broyttust. Í 1895 varð fyrsta skipið keypt til Sandavágs, og so við og við komu fleiri skip aftrat, so at í fyrra krígnum vóru 20 skip.
Størsta handilsvirkið og reiðaravirkið hevði Jógvan Elias Thomsen í Haraldsstovu. Fyrsta skipið keypti hann í 1906, og í 1920 reiddi hann 14 skip út. Tíðliga fór hann at turka fisk frá skipum og útróðrarbátum, og turkihús bygdi hann úti í Gjógv.
Aðrir góðir vinnulívsmenn hava eisini verið, eitt nú feðgarnir Niels Jacob og Hjalmar Nielsen, Eivind Rasmussen og Zacharias Nielsen. Zacharias Nielsen bygdi sær nútíðar turkihús, og í fimmtiárunum og sekstiárunum var nógvur fiskur turkaður har. Hann reiddi nøkur skip út, sum hann átti saman við øðrum, og línuskipið Reynsatind, sum hann átti einsamallur.
Samvinnufelagið hevur átt fleiri trolarar. Í 1984 keyptu teir stásiliga rækjutrolaran Høgafoss. Samvinnufelagið hevur verið týdningarmikil arbeiðsgevari í bygdini. Onkuntíð varð maður út næstan øðrum hvørjum húsi við trolara hjá felagnum. Høgifossur bleiv seldur av bygdini í 2005.
Onnur reiðaravirki, ið nú eru, eru: P/F Fossá, sum eigur Venus, P/F Hýsisá, sum eigur skipini Vesturtúgvu og Mars Chaser, og P/F Hans Pauli í Horni, sum eigur kemikaliuskipi Tóru.
Sandavágur er brimpláss, tí varð farið í samarbeiði við miðvingar at gera brimgarð og bryggju í Miðvági. Eisini bygdu teir flakavirkið, Snarfrost, í felag. Nú eigur Føroya Fiskavirking flakavirkið. Á Giljanesi er niðursjóðingarvirkið Kovin, har sjóað verður niður rogn og rækjur. Norðuri við Fútaklett er stór smoltstøð. Hesi virkini hava stóran búskaparligan týdning fyri bygdina. Annars er at nevna, at vakstrarhús, tannlæknastova, hárfríðkanarstovur, snikkaravirki, bilverkstaður, timburhandil, málingahaldil, klædnahandlar og aðrir handlar eru í bygdini.
Skúlin í bygdini er bygdur í 1896; fyri stuttum er hann gjørdur av nýggjum innan. Á Giljanesi bygdu báðar bygdirnar felagsskúla í 1961. Ítróttahøll varð bygd upp í skúlan í 1983. Tá vóru eisini gjørdar skúlastovur, skúlakøkur, smíðstova og bókasavn. Nógv virksemi er í ítróttarhøllini, bæði skúlin, ítróttarfeløgini og onnur brúka hana.
Sandavágur er gomul kirkjubygd og einki er at ivast í, at kirkjur hava verið í tí katólsku tíðini. Úr skrivligum keldum vita vit, at seks kirkjur hava verið í bygdini. Niðri á Oyru hava fýra kirkjur staði. Kirkjan, ið nú er, er bygd í 1917. Magnus á Kamarinum, arkitektur, úr Havn teknaði kirkjuna og stóð fyri byggingini. Meiniheitshús varð bygt í 1926. Nú er nógv bygt upp í tað. Har eru sunnudagskúli, møti, ungdómsmøti og annað kristiligt virksemi. Losja Vakhús, sum er fráhaldsfelag, varð stovnað fyrst í tríatiárunum, og nøkur ár seinni bygdu teir sær hús.
Prýðiligt bygdarráðshús er bygt í 1982. Avtrat kommunalu fyrisitingina, eru Vága Sjúkrakassi, Vága Kunningarstova og Barnaverndartænastan fyri Vágar, Vestmanna og Kvívík, í húsinum eru eisini viðtalurúm til læknarnar.
Í Dagstovnurin Sóljugarði eru vøggustova, barnagarður og frítíðarheim, eini 80 børn eru í skipanini. Í Sóljugarði starvast 20 fólk.
Arbeitt verður við at gera nýggja útstykking í Sørpum, omanfyri vegin , har verða 30 grundstykkir. Meira enn helvtin av stykkinum eru umbiðin.
Bøtt er um tey tøkniligu viðurskiftini ymsastaðni í bygdini. Dentur er lagdur á at hava bygdina reina og vakra. Í 1997, 2003 og 2008 vann Sandavágur kappingina um at gerast best røkta bygd í Føroyum.
Sandavágs kirkja[rætta | rætta wikitekst]
Í Sandavágs kirkju stendur ein av fáu føroysku rúnasteinunum.
Sandavágssangurin[rætta | rætta wikitekst]
Sandavágssangurin varð yrktur til eina vestanstevnu, sum varð hildin í Sandavági. Jóhannes Olsen (pápi Knút Olsen) yrkti orðini til lagið Venner ser på Danmarks kort, men seinni hevur Knút Olsen smíðað lag til sangin.
Rithøvundar[rætta | rætta wikitekst]
Samuel Jacob Sesanus Olsen (Jacob Olsen).
Keldur[rætta | rætta wikitekst]
- Halga stund, ber signing og frið. Í: Jólaboð 2006.


text:
Ingi Samuelsen
05.12.2017 - 09:56
Ítróttur > Ítróttur > Fótbóltur
Ein av evnaríkastu fótbóltsleikarunum í Danmark, Henning Jensen, er deyður. Hann gjørdist 68 ára gamal.
Henning Jensen var í sjeytiárunum mettur millum bestu fótbóltsleikararnar í Evropa. Tað var seint, áðrenn hann varð ’uppdagaður’ sum 22 ára gamal, tá hann sældi í barndómsfelagnum Nørresundby í Danmarksseriuni.
Men so gekk skjótt. Miðvallaleikarin kom á danska landsliðið uttan at hava spælt nakran dyst í ovaru deildunum. Og so varð hann seldur til Borussia Mönchenglacbach, har hann gjørdist liðfelagi hjá Allan Simonsen og nøkrum av størstu stjørnunum tá, so sum Jupp Heynckes og Günther Netzer.
Hann gjørdist týskur meistari tvær reisur, steypavinnari einaferð og vinnari av Uefa Cup. So vórðu boð frá sjálvasta Real Madrid.
Eisini her gekk væl hjá Henning Jensen við tveimum sponskum meistaraheitum. Eftir Spania spældi hann við Ajax Amsterdam, har hann eisini vann meistaraheiti.
Afturkomin til Danmarkar spældi hann við AGF áðrenn fótbóltsleiðin endaði í barndómsfelagnum, Nørresundby.
Henning Jensen var við danska landsliðnum frá 1972 til 1980. Hann spældi 21 landsdystir og skoraði níggju mál.
Tá danska fótbóltssambandið, DBU, í 2006 skuldi velja besta danska fótbótsspælaran nakrantíð var Henning Jensen millum teir átta tilnevndu. Michael Laudrup varð valdur.
Henning Jensen doyði orsaka av krabbameini eftir stutta sjúkralegu.
Eitt av bestu málunum, sum Henning Jensen nakrantíð skoraði, var í einum óalmennum dysti á Wembley í London, sum varð spældur fyri at markera at Danmark, Bretland og Írland komu upp í EEC-samstarvið.
Hesi trý londini mannaðu annað liðið móti einum liði mannað við leikarum úr táverandi EEC-londum. Bobby Charlton legði ein bólt innfyri, sum Henning Jensen hegnisliga, nærmast liggjanri afturav, stútaði í málið uttan møguleika hjá italska málverjanum Dino Zoff at bjarga.
Málið kann njótast á dr.dk


text:
- Tíðindi, mentan og ítróttur
Kappróðurin verður 28. juni
Tað eydnaðist ikki at avgreiða kappróðurin á Sundalagsstevnu í gjár, tí hvirlurnar í støðum vóru upp í 18 metrar um sekundið. Tí varð róðurin í fyrsta umfari fluttur til í morgin, týsdagin 19. juni.
Í Suðuroy vóru tey misnøgd við tað. Har hava fólk sína dagligu gongd í skúla og til arbeiðis, og suðuroyingar kendu seg av somu orsøk noyddar at melda avboð.
Nú er kappróðurin so fluttur til mikudagin 28. juni ístaðin, so atlit verða tikin til so nógvar rógvarar sum tilber.
- Vit harmast um tað órógv hetta hevur havt við sær og vóna, at hetta kann skapa frið aftur um róðurin, skrivar Kappróðrarsambandið á heimasíðuni.


text:
Til tess at lætta um hjá limunum í Føroya Arbeiðsgevarafelag við undirfeløgum hevur felagið nú gjørt dagførdar leistir til setanarprógv, sum eru løtt at fylla út, og sum uppfylla treytirnar í lóg um setanarprógv.
Setanarprógvini, sum eru tøk, eru fyri arbeiðarar, handverkarar og starvsmenn.
Tað er ein skylda hjá arbeiðsgevara at lata starvsfólkum sínum setanarprógv.
Øll, sum eru sett í starv í meira enn ein mánaða, og sum í miðal arbeiða meira enn 8 tímar um vikuna, skulu hava setanarprógv. Setanarprógvið skal verða latið í seinasta lagi ein mánaða eftir, at setanin er byrjað. Um arbeiðstíðin er minni enn 8 tímar í miðal í fyrstuni og síðan hækkar, skal setanarprógv latast, tá arbeiðstíðin seinastu 4 vikurnar í miðal er hægri enn 8 tímar um vikuna.
Fyri løntakarar, sum eru byrjaðir í starvinum áðrenn 1. juni 2008, og sum framhaldandi eftir 1. juni 2008 eru í starvi, er ein skiftisskipan galdandi. Eftir henni hevur arbeiðsgevarin skyldu til eftir áheitan frá løntakara at lata setanarprógv í seinasta lagi 2 mánaðir eftir áheitanina.
Eru broytingar í setanartreytunum ásetur lógin, at arbeiðsgevarin í seinasta lagi 1 mánaða eftir, at broytingin fær gildi, gevur løntakara skrivlig boð um hetta.
Við nýggju leistunum til setanarprógv verður lættari hjá arbeiðsgevarum at røkja lógaráløgdu skyldu sína. Setanarprógvini eru einans ætlað limum í Føroya Arbeiðsgevarafelag og undirfeløgum tess og eru tøk á heimasíðu www.industry.fo


text:
Stjørnan vil longur fram
ítróttur19-09-2018 - 10:00 - Jóanis Albert Nielsen
Klaksvíksdamur vóru at kalla einaráðandi í hondbólti í nullunum. Frá 2000 til 2010 vann Stjørnan FM-heitið seks ferðir og var í 10 steypafinalunum frá 2002 til 2011, har sjey teirra vórðu vunnar. Seinastu árini hevur Stjørnan tó runnið aftaná.
– Tað krevst meira, til vit aftur kunnu teljast millum bestu kvinnulið í Føroyum, men tað gongur rætta vegin. Tað sigur Tóra Eliasen.
Stjørnan endaði á einum fimta plássi í fjør við 18 stigum. Tað er væl betri enn fyrraárið, tá tær endaðu á sætta plássi við bara seks stigum.
– Málið er sjálvandi at gera tað betri enn í fjør. Vit spæla fyri at vinna og vilja gjarna vera við har tað er stuttligt.
Hópurin hjá Stjørnuni er at kalla tann sami sum í fjør, men er eitt ár eldri og eitt á búnari.
– Eg vænti at vit geva øllum størri mótstøðu í ár. Eg vænti eitt kappingarár við nógvum torførum og spennandi dystum, og vónandi eitt javnt kappingarár, har øll liðini taka stig frá hvørjum øðrum, sigur Tóra Eliasen.
Stjørnan spældi sín fyrsta landskappingardyst um vikuskiftið, sum var móti Neistanum. Tær taptu við trimum málum. Sunnudagin skal Stjørnan spæla móti StÍF.


text:
Raaco Demodagur!
Mánadagin 23. apríl eru fólk frá Raaco í Handverkarabúðini. Tey geva góð ráð og gera tekningar, hvussu tú best innrættar bilin við Raaco.
Tilboðini eru galdandi frá 23. til 31. apríl 2018
Ert tú okkara nýggja stavsfólk í garðsbúðini?
Vit søkja eftir einum starvsfólki til at ráðgeva okkara havakundum. Starvið inniber ráðgeving, sølu, vøruuppseting, planturøkt, og tú kemur at vera við til at tryggja, at garðsbúðin altíð er innbjóðandi.
Talan er í fyrstu atløgu um eitt tíðaravmarkað star…
19. januar Pætur varð útlærdur og fekk lærubræv handað!
Vit ynskja honum hjartaliga til lukku og eru fegin um at hann hevur valt at halda fram í handverkarabúðini hjá okkum nú hann er útlærdur.
Bent á Lava
Allir ordar sum eru bílagdir á nethandlinum verða nú sendir um alt landið fraktfrítt. Tað er bæði galdandi fyri smáar pakkar og stórar sendingar.
Við heilsan
Bygma Balslev
Vit gleða okkum til at fáa ein lærling, sum er við til at taka ábyrgd, vísa áhuga og fegin vil læra og arbeiða. Gott lag og lætt sinni er góður eginleiki at hava við, tí vit skulu eisini hava tað stuttligt, tá vit arbeiða. Saman við góðum starvsfeløgum, skalt tú verða við til at tryggja…
Leygardagin 28. oktober hava vit vitjan av serfrøðingum frá Tvis køkum, Siemens hvítvørum og Gerson hvítvørum.
Oddvør Skarðhamar borðreiðir við ymiskum leskiligum frá kl. 10-15
Og í tí sambandi lata vit ókeypis Quooker Flex Pro3 krana í krom (virði 12.990,-) við keyp av TVIS køki fyri minst 40.0…
Bjarki hevur nú fingið lærubræv og er útlærdur innan skrivstovu, handil og goymslu - við logistik sum sergrein.
Bjarki hevur við hesum “skivað” søgu. Hann er tann fyrsti ið hevur tikið hesa útbúgving hjá Bygma Balslev.
Vit fegnast um at Bjarki hevur valt at halda áfram okkum.
Bent á Lava
Starvsfólk til Bygma gólv!
Vit søkja eftir sølufólki til gólvdeildina hjá Bygma Balslev at byrja beinan vegin.
Starvið umfatar at avgreiða kundar, halda handilin ruddiligan, bíleggja vørur og aðrar fyrifallandi uppgávur.
Tú kemur at starvast í fyritøku við stórum vøruúrvali og á deild í stórum vø…
Byggibúðin
Leygardagin 16. desember 09-20
Sunnudagin 17. desember 14-20
Mánadagin 18. desember 09-20
Týsdagin 19. desember 09-20
Mikudagin 20. desember 09-20
Hósdagin 21. desember 09-20
Fríggjadagin 22. desember 09-20
Leygardagin 23. desember 09-20
Hinar deildirnar hava opið sum vanligt.
Allar deildir
Sunn…
Fram til jóla hevur byggibúðin opið soleiðis:
Leygardagin 17. des.: 9-20
Sunnudagin 18. des.: 14-20
Mánadagin 19. des.: 9-20
Týsdagin 20. des.: 9-20
Mikudagin 21. des.: 9-20
Hósdagin 22. des.: 9-20
Fríggjagin 23. des.: 9-20
Allar aðrar deildir hava opið sum vanligt.
Týsdagin 27. dec
Lata vit upp kl 13
Fríggjad…
Okkara fryntligi Christian er nú útlærdur sum sølumaður í byggibúðini. Vit gleðast um, at hann heldur áfram hjá okkum. Vit ynskja honum hjartaliga tillukku og blíðan byrð.
Frá mánadegnum 1. august til og við 5 august er skrivstova okkara stongd. Sendið teldu post á bokhald@balslev.fo, og vit avgreiða tað tá ið vit lata upp aftur.
John av Reyni hevur í dag fingið lærubrævið handað.
Vit takka fyri at hann valdi læra hjá Bygma Balslev, og fyri tíðina hann hevur verðið í læru. Vit eru væl nøgd við at hann valdi at halda áfram hjá okkum. Vónandi er hetta lærubræv ein grundarsteinur soleiðis at tað verður við til at tryggja framt…
Frá 1. juni er handverkarabúðin opin leygardag 9-13
Handverkarabúðin útbygd
Tað vísti seg beinanveg, tá vit lótu Handverkarabúðina upp fyri sjey árum síðani, at stórur tørvur var á slíkari tænastu. Tí varð Handverkarabúðin, sum í veruleikanum hevur verið for lítil frá byrjan, her fyri útbygd, so fer…
Tað vísti seg beinanveg, tá vit lótu Handverkarabúðina upp fyri sjey árum síðani, at stórur tørvur var á slíkari tænastu. Tí verður Handverkarabúðin, sum í veruleikanum hevur verið for lítil frá byrjan, nú útbygd, so fermetrartalið nú verður tvífaldað.
Krøvini til tey amboð, sum handverkarin brúkar…
1. februar hevði Sigurd Lund 25 ára starvsdag her hjá okkum. Vit ynska Sigurd hjartaliga til lukku við degnum, og alt gott fram yvir.
Alt tú hevur tørv á at vita um brenniovnar
Tann 2. og 3. november ber til at fáa svar upp á teir spurningar, tú hevur í sambandi við brenniovnar. Tá vitja ikki færri enn fýra serfrøðingar hjá Bygma-Balslev, og teir fara at vegleiða og upplýsa um alt tað, sum fólk vilja hava at vita, um tey ætla, el…
Vit høvdu fittar gestir hendan dagin. Børn frá Barnagarðinum Inni á Gøtu vitjaðu, og tey hugnaðu sær óført.
Sí fleiri myndir her
Mr. Bygtjek kemur á vitjan og sigur frá um nýggju Win Skottrennuna og Win Stern. Nú er eingin grund til at hava ótættar skottrennur. Tær fáast í 4, 5, 6, 7 og 8 m longdum. Tær eru úr aluminium og fáast blankar, svartar, tigulsreyðar og zink. Win Skottrennan hevur nógvar eginleikar og vil broyta tín …
Andrias Joensen hevur í dag, 15. apríl 2015, arbeitt 25 ár á goymsluni hjá okkum.
Vit ynskja Andreasi hjartaliga til lukku við degnum, og ríka og bjarta framtíð.
Hjá Bygma Balslev leggja vit stóran dent á trygd. Í hesum sambandi er hjartastartari settur upp og starvsfólk hava verið á skeiði og lært at handfara hjartastartaran.
Hjartastartarin hongur í inngongdini í timburdeildini.
Skeið í lasarum og nivellering Handverkarabúðin Mikudagin tann 15. apríl 2015 kl. 9.00 -14.00 verður skeið hjá Bygma Balslev í brúki av mátitólum
Á skeiðnum lærir tú at nýta framkomna mátiútgerð. Tú fært ráð og vegleiðing í, hvussu tú brúkar tey ymisku mátiamboðini, soleiðis at tú eisini kanst finna …
Signhard byrjaði í læru í Handverkarabúðini hjá okkum tann 5. mars 2012. Í lærutíðini, sum er trý ár, hevur hann lært innan amboð, besløg og sølu sum heild. Hesa tíðina hevði hann ábyrgdina av arbeiðsklæðum og trygdarútgerð. Eisini hevur Signhard í sjey umførum verði í skúla í Momark har tey far…
At arbeiða høgt uppi er vandamikið. Tí verður fokus eisini sett á falltryggingarútgerð og ikki minst ráðgeving og venjing í sambandi við brúk av falltryggingum.
Falltryggingar hoyra til tann bólkin av persónligari verjuútgerð, har tað er serliga stórur møguleiki fyri at koma álvarsliga til skaða…
Tað verður Jakob Quaade frá Festool í Danmark, ið kemur at vísa fram nýggj amboð av merkinum Festool.
Merkið Festool stavar heilt afturi frá 1925, tá Gottlieb Stoll stovnaði virkið Festo. Í 2000 bleiv navnið broytt til Festool.
Festool er veitari av professionellum el-amboðum til fakmannin. Festoo…
Suni og Hella vunnu ein køk Tvis køkshandlarnir, sum Bygma Balslev umboðar í Føroyum, hava í januar skipað fyri eini kapping, har vinningurin er ein køkur fyri 50.000 krónur.
Kappingin var í øllum Tvishandlum í norðanlondum. Fyri at taka lut í kappingini, skuldi kundin inn í ein tvishandil og lata …
Mánadagin 27. juli: Opið sum vanligt
Ólavsøkuaftan & Ólavsøkudag: Stongt
Hósdagin 30. juli: Opið kl. 13.00
Vit hava seinastu 14 árini haft heimasíðu við handli. Tíðin stendur ikki í stað, tøknin mennist hvønn dag, og tí er neyðugt at dagføra av og á.
Vit hava arbeitt við at gera nýggja heimasíðu. Talan er ikki um at umvæla ella nútímansgera verðandi heimasíðu, men alt er skift út. Vit fara støðugt at be…
Bygma Balslev bjóðar til stóra fakmessu innan byggivinnuna fríggjadagin 23. mai 2014.
Tann 23. mai verður stór handverkaramessa hjá Bygma Balslev í Hoyvík. Hetta verður helst størsta messa av
sínum slagi – bæði viðvíkjandi tali av framsýnarum og stødd í fermetrum.
Í ár verða ikki færri enn 32 frams…
Hósdagin 1. august fekk Helgi prógvið handað. Helgi hevur arbeitt í køksdeild okkara í nøkur ár, men fór 1. august 2011 í læru í timburdeildini.
Helgi fekk eitt flott 10 tal fyri høvuðsuppgávuna, sum var um møguleikar við umbyggingini hjá Balslev.
Mánadagin 31. desember fingu Asta og Jobin prógvin…
Nú ber til at keypa donsku góðsku-køkarnar Tvis hjá Bygma Balslev í Føroyum. Tvis er elsta køksverksmiðja í Danmark.
Tvis-køkar eru til fólk, sum krevja bæði góða góðsku, flott snið og eina vøru, sum lýkur hægstu handverksligu krøv á marknaðinum.
Talan er um eina køks-røð, sum er framleidd til fól…


text:
Hevur tú teknað partapening í Eik? Deadline er í dag05-07-2007
Í dag kl. 17.00 endar tekningin av nýggjum partapeningi í Eik
Nú kanst tú tekna Eik-partabrøv21-06-2007
Í morgun byrjaði 14 daga langa tekningartíðarskeiðið, har møguleiki er fyri at seta seg fyri partabrøvum í Eik
Eik á børsin 11. juli 200719-06-2007
Børsprospektið hjá Eik er góðkent, og tað merkir, at Eik verður skrásettur á virðisbrævamarknaðinum mikudagin 11. juli 2007. Áðrenn skrásetingina verður partapeningurin hækkaður. Partabrævasølan byrjar 21. juni 2007.
Ein millión nýggj Eik-partabrøv til sølu14-06-2007
Í sambandi við børsskrásetingina av Eik Banka verður møguleiki at tekna upp til eina millión nýggj partabrøv í bankanum. Kursurin er settur til 575 krónur pr. partabræv
Ein millión nýggj Eik-partabrøv til sølu14-06-2007
Í sambandi við børsskrásetingina av Eik Banka verður møguleiki at tekna upp í eina millión nýggj partabrøv í bankanum. Kursurin er settur til 575 krónur pr. partabræv


text:
Manningin á Vegadeildini, Vatndeildini og Býarfríðkanini tók í gjár skeið í fyrstuhjálp til frama fyri trygdina í almenna rúminum. Lívbjargandi fyrstahjálp hevur sjálvsagdan týdning fyri trygdina hjá okkum øllum, og fá kommunal starvsfólk eru so nógv úti millum fólk, sum arbeiðararnir á Vega- og Vatndeildini og Býarfríðkanardeildini. Sum trygdarfremjandi átak hava hesi starvsfólk tí júst Les meira…
Konsert v/Kirkjukór- og Kallakór Vopnafjarðar úr Íslandi í kvøld kl. 18.00 í Christianskirkjuni
Fríggjakvøldið, 13. apríl kl. 18.00, verður konsert v/Kirkjukór- og Kallakór Vopnafjarðar í Christianskirkjuni. Kórleiðari er Guðjón Böðvarsson. Kórini framføra kirkjuligar kórsatsir, Íslendskar fosturlandssangir, umframt onkrar negro spirituals. Hjartaliga vælkomin á konsert fríggjakvøldið kl. 18.00.
Stórt kvøld í Maverick við PUB QUIZ, Flogbólti og Fótbólti
Í kvøld tann 12. apríl verður eitt stórt kvøld í Maverick. Vit byrjað við at fylgja við dystinum 07 Vestur – KÍ, sum byrjar kl. 18.00. Kl. 20.00 verður Flogbóltsfinalan ímillum Mjølnir og ÍF send beinleiðis. Og vit enda kvøldið við einari rimmari PUB QUIZ, so tað er bara at koma forbí. Eru tit í Les meira…
Piet Hein segði, “Slid men vid, ting tager tid”.
Soleiðis hevur kenst við Spinnarínum. Miðvist hevur verið arbeitt at savna pening inn. Henda gáva, ið varð handað Klaksvíkar Býráði í 2009, tá ið nýggjur Bónus handil lat upp, gáva frá SMS v/Niels Mortensen. Arbeiðið byrjaði beinanvegin at fáa bygningin í upprunastand, ein nevnd sett og avtala gjørd, at býráðið skuldi játta pening til íløgu Les meira…
Durita samskipar ung í arbeiði í ár
Arbeiðsverkætlanin fyri ung verður í ár skipað eitt sindur øðrvísi, eitt nú í umsóknar- og setanartilgongdini og á arbeiðsplássunum, sum í ár bæði vera á kommunala og privata arbeiðsmarknaðinum Ung í arbeiði hevur seinastu mongu árini verið fastur partur av sumrinum í Klaksvíkar kommunu, har ungir borgarar gerast partur av kommunalu arbeiðsorkuni í tvær vikur Les meira…
Myndir Konfirmatión í Christianskirkjuni ídag
Tað var sannur hátíðardagur í Christianskirkjuni í dag, har hesir konfirmantar blivu fermdir. Her nakar myndir frá konfirmatiónini, fleiri myndir vera lagdar út seinni, klikk her “Konfirmatión í Christianskirkjuni Pálmasunnudag 2018” Hjartaliga tillukku øll somul og sjálvandi eitt serligt tillukku til gubbadóttrína Jónu Gardar. SáH
Ljósgongan ígjøgnum býin gekk væl
Við Jógvan Brim á odda fór ljósgongan ígjøgnum býin. Nógv fólk vóru í skrúðgongini og gingið varð frá Býráðshúsinum og til Posthúsið, har børnini og tey vaksnu høvdu ymiskt ljós á sær, eitt nú pannulyktir, lummalyktir, ljósrør, ljóssvørð og onnur ljós. Komin til Posthúsið var bjóða vælkomin, sungi vóru tríggir sangir frá Kular Røtum og Les meira…
Steintór Rasmussen fekk Listavirðisløn Nólsoyar Páls 2017
Leygarkvøldið bleiv Listavirðisløn Nólsoyar Páls 2017 handað og hesaferð fekk Steintór Rasmussen hana. Hetta hendi í Atlantis, har nógv fólk vóru komi saman. Listavirðislønin er 75.000,00 krónur. Undanfarin ár er heiðurin og heiðurslønin farin til Hanus G. Johansen í 2013, Edward Fuglø í 2014 og Eyð Matras í 2015. Ongin fekk hana í 2016 og Les meira…
Frimodt Rasmussen ársins privati leiðari 2018
Í stórari samkomu fríggjadagin bleiv Frimodt Rasmussen kósin ársins privati leiðarin í Føroyum. Dómsnenvdin brúkti m.a. hesi orð um Ársins Privata leiðara 2018 * Fridmodt Rasmussen hevur síðani 2011 verið undangongumaður og dungalig leiðarin á Klaksvíkar Sleipipstøð. * Stendur á odda fyri ein vælvrikandi skipasmiðju, har alt frá smábátum til stór skip fáa nútímans og dygdargóða Les meira…


text:
Tórshavnar kommuna søkir vegna Frítíðarskúlan í Kongagøtu eftir tveimum námsfrøðingum at byrja 13. august 2018 ella eftir nærri avtalu.
Størvini eru ávikavís 25 og 30 tímar um vikuna. Um ongin námsfrøðingur verður settur, verður hjálparfólk sett í tíðaravmarkað starv.
VIT BJÓÐA
Vit bjóða eitt áhugavert og fjølbroytt starv við góðum námsfrøðiligum møguleikum og góðum karmum inni og úti.
VIT VÆNTA AV TÆR:
SETANARVIÐURSKIFTI
Starvið verður sett sambart sáttmála millum Føroya Pedagogfelag og Kommunala Arbeiðsgevarafelag.
MEIRA FÆST AT VITA
Meira fæst at vita um starvið við at venda sær til Ann Elisabeth Eldevig Joensen, stovnsleiðara, á telefon 214041.
UMSÓKN
Umsókn við upplýsingum um útbúgving, royndir og tilmæli, verður at senda til torshavn@torshavn.fo í seinasta lagi 15. juni 2018.


text:
CHEEEEEESECAKE! àhh gud, eg elski cheesecake! Øll elska eina góða cheesecake! Tað er ein sikkur vinnari. Eg havi leingi ætlað mær at gjørt hesa lekkru køkuna. Og nú Melodi Grand Prix var í gjárkvøldið, helt eg at hetta var eitt... Continue reading →
Juhuuu, so er tíðin aftur komin til árliga Melodi Grand Prixi! Síðani eg var heilt lítil, hevur hetta verið ein serligur dagur, heima hjá okkum. Mamma hevur altíð verið so spent uppá Mpg, og tað havi eg arvað frá henni.... Continue reading →
KOLDSKÅL! MUMS Eg kundi etið koldskål, all day every day! Eg haldi at tað er sooo lekkurt og frískligt. Eg gleeeeði meg at koma upp um morgunin, um eg veit at vit eiga hetta í køliskápinum. Ihhh lekkurt! Tað er... Continue reading →
Squash “spagetti” og kjøtsós Áhh sum eg elski spagetti og kjøtsós! Tað er ein sikkur vinnari. MEN… tað er ikki tað sunnasta. Teir seinastu tveir mánaðarnar, hava sjeikurin og eg roynt at broytt okkara kostvanar. Tískil hava vit ikki etið... Continue reading →
Hvussu nógv av tí sum vit veruliga ynskja at gera, gera vit í gerandisdegnum? Tað eru túsund ting, sum eg havi hug til at gera hvønn dag, men alt ov ofta, tá kvøldið kemur, havi eg ikki ein gongd gjørt... Continue reading →
Áhh Mamma, ongin er sum tú! Tað eru ymsar meiningar um at hátíðarhalda mammudagar, pápadagar, valentine’s day osf. Tað er meira enn einaferð, at eg havi rent meg í setningin “Vígdis, tað er ein penga maskina!!”. Men veist tú hvat?... Continue reading →
Eg helt føðingardag, fyri mín deiligu vinkonum í vikuskiftinum. Eg má siga sum er, at hugurin at fara í býin er nokk minkaður seinastu árini, men tað er altíð stuttligt tá tað er okkurt serligt sum skal hátíðarhaldast. Eg tók avgerð... Continue reading →
Ert tú “ON” alla tíðina? Er heilin “ON” alla tíðina? Letur tú heilan hvíla viðhvørt? Letur tú onkuntíð keðiligu tankaranar flúgva framvið? Vit kunnu sjálvar avgera hvørjum tankum vit geva uppmerksemi og hvørjum tankum vit lata fara framvið. Tað er... Continue reading →


text:
SU'ARIN
SUarin er ein fastur táttur á facebooksíðuni hjá ungmanna-felagnum Sosialistisk Ung.
Vit vilja við hesum vísa á, hvussu ymisk vit eru, sum eru við til at mynda ungmannafelagið. Samstundis er okkara boðskapur, at politikkur er fyri øll!
SKRIVIBÓLKURIN
Ein av týdningarmestu uppgávunum hjá SU er at viðgera politisk evni, ið eru uppi í tíðini. Hetta fer í stóran mun fram í skrivibólkinum. Um vit viðgera eitt evni á vinstra-høgra ásinum, kanna vit, hvussu tað riggar saman við vinstravendum samfelags- og búskaparpolitikki. Síðani verður okkara uppskot lagt fram á einum limafundi, har tað antin verður burturbeint ella viðtikið sum almenn meining hjá SU.
Bergur Arnbjarnarsonur Dalsgarð, kontaktpersónur
Niels Finsensgøta 14, FO-100 Tórshavn, Tlf +298 250104, su@su.fo


text:
Havnanykkur
Havnanykkur hevur onkur nevnt tað, tá vit eru erkvisin um eitthvørt á bygd. Eg havi ikki skil fyri bóndalívi og skurði, men síggi tær myndir, ið verða brúktar at formidla okkum ein veruleika, sum vit í síðsta enda sjálvi definera.
Tá umræður myndir, er einki sum blóð. Blóð man verða tað mest effektiva og samstundis mest óunnuliga at vísa á myndum. Tí vilja flestu ikki vísa blóð á myndum. Og sum tíðin gongur, gerast vit alt fremmandari fyri blóði og hví nakað bløðir, tá slaktað verður, hóast vit ikki himprast við at ynskja mat á borðið.
So bóndin av Tvøroyri mann hava rætt. Í Havn standa vit millum gomlu føroysku slaktmentanina hjá Peturi Karl sjálvum, og so altjóða veganismuna hjá Brigitte Bardot og teimum.
Biografdagarnir í trýssunum vóru góðir. Serliga vælumtóktir í Havnar Bio vóru filmarnir um Flipper. Hóast fleiri, minnist eg teir sum ein. Ein film um Flipper. Men aldri knýtti nakar okkara samband millum Flipper og grindadrápini á Eystaru Vág. Í biografmyrkrinum dugdu vit at skilja millum fittu sirkusdelfinina og blóðiga grindadrápið, sum við tráði til miðøld hevði eittans endamál – at fáa mat á borðið.
Øvut, er ikki torført hjá amerikanskum javnaldrum at knýta Flipper beint at føroyska grindadrápinum. Tað er so sjálvsagt, tí ein hvalur er ein hvalur, og hann bløðir illa, tá hann verður stungin.
"Oh my God, they killed Flipper", segði ein heilur bólkur av væl útbúnum ferðafólkum sum við ein munn, tá tey eitt summar herfyri rendu seg í eitt grindadráp.
Nakað undan hesi hending hevði eg bílagt borð til eina amerikanska sangarinnu, sum hevði sungið í Mentanarhúsinum í Fuglafirði og í Norðurlandahúsinum.
Sessað, spurdi hon um lokala spesialitetin og vit samdust um lamb. Tá borðreitt varð, fekk hon seg ikki at eta. "Where is it’s motherlamb?" spurdi kedda sangarinnan, sum í heimlandinum lesur lýsingar fyri McDonald’s.
Bóndin á Tvøroyri er uppi í móti sterkum kreftum, sum sjálvt ikki miðfyrisitingin í Havn kann hjálpa honum við. Og nú kemur hin størsta hóttan. Ein Oscarvirðisløntur heimildarfilmur, sum rakar allar amerikanarar beint í hjartakulluna.
Ric O’Barry
Við The Cove hevur Louis Psihoyos gjørt ein heimildarfilm um Ric O’Barry, sum skapti Flipper í trýssunum. Ein elskulig delfin, sum við blonkum eygum gjørdi akkurát tað, sum venjarin segði.
Árini 1964-67 tók Flipper ein fittan part av sjónvarpsmarknaðinum, har hundurin Lassie hevði verið mest sum einaráðandi síðani 1954. Meðan Lassie fram til 1973 gjørdist drúgvasta sjónvarpsrøðin við eini framhaldandi søgu, eydnaðist Flipper at leggja lunnar undir eitt nýtt slag av undirhaldi, har hav og hvalur verða lýst á landi. Teir 88 sjónvarpsfilmarnir eru allir tiknir í Miami Seaquarinum, sum lat upp í 1955 og fyrsta Flipper-árið, í 1964, lat SeaWorld upp í San Diego.
Eftir sjey feit ár upplivir Ric O’Barry, at Kathy, fimta delfinin í røðini, "commits suicide by refusing to breath", í føvningi hansara. Soleiðis verður sagt í filminum The Cove. Við táravættum eygum er Ric O’Barry ein angrandi syndari, sum vendir sær móti Flipper- og Seaquarium-konseptinum og av sonnum vil fría allar hvalir, stórar og smáar.
Okkara samfelag er vorðið so fráhaldandi sjálvrættvíst, at í miðlunum er einki sum ein angrandi syndari. Ein tílíkur er hin aldrandi Ric O’Barry, sum nú man vera farin um tey 70.
Sjálvur hevur hann lagt lunnar undir altjóða alskin til hval og hevur svomið við hesum klóka dýri, ið sum frálíður verður ímyndin av frælsi og umhvørvisvernd.
The Cove
Nýggi heimildarfilmurin The Cove hevur spælifilmslongd og gongur í biografunum í okkara grannalondum. Filmurin ger nógv burturúr at visa, hvussu ætlanin verður løgd um filmin og hvussu tøknin at taka upp á sjógvi og landi í Taiji verður ment og bíløgd. Tvørrandi samstarv við fólk og myndulgeikar á staðnum verður eisini lýst út í æsir, soleiðis at fíggindin eru teir japansku barbararnir, bæði grindamenn og skrivstovufólk, uttan tveir pápar, sum ikki taka undir við at børn teirra fáa tvøst í skúlakøkinum.
Býtið millum Guðs útvaldu her á jørð, amerikumenn, og devilsettu ó-mennini í Japan, verður nakað láturligt, tá alt kemur í drepning.
Heimildarfilmurin brúkar Taiji, ið er minni enn Klaksvík, sum baktjald. Filmurin kunngerð fakta, sum ikki verða vend, men heldur pakka í amerikanskt kenslupornu av tí løgnasta slagi. Men í miðdeplinum stendur góða søgan um Ric O’Barry, fín og sannførandi. Longur røkkur filmurin ikki. Heldur ikki tá hann fer eftir kyksilvursdálking í dag og fyrr, tá Minimata var frammi. Farið verður ikki eftir dálkingarkelduni, men eftir kroystu veiðumonnunum. Tað er ein lættari søga at siga, mynda og fíggja. Smámaðurin skal rinda fyri dreymin hjá amerikanska filmsliðnum, sum nakrar dagar ger sær dalt av virkseminum í lítlu víkini, har japanskt grindadráp hevur sín uppruna.
Føroyar
Og her er tað at vit eiga at kenna okkara vitjunartíð. Tí baksýnið kundi eins væl verið tikið í Føroyum, sum í Japan. Kanska er tað bara tilvild, at so ikki er. Tí eiga føroyskir myndugleikar og grindamannafeløg at umhugsa grindadrápið.
Eftir at filmurin bleiv kendur, hevur liðið handan filmin verið inni á kendastu sushi matstovuni í Los Angeles-økinum The Hump, tí tey gittu, at hvalatvøst var í eksklusiva matinum. Rætt var. Við loynikamera og váttanum frá granskarum kundu tey avdúkað at hótti seiðhvalurin var í matinum. So var aftur rok.
Síðani er komið fram at The Cove verður til sjónvarpsrøð við heitinum Dolphin Warriors, sum sonur Ric O’Barry skal standa fyri. Tað verður ikki minni.
Henda altjóða undirtøka eigur at vera ein ávaring til okkara, sum eisini drepa hval.
Skal drápið halda fram í óbroyttum líki? Skulu vit uppfinna blóðsúgvandi perlur at blaka á vatnið, meðan drápið er? Skulu vit taka upp vinabýasamstarv við býin Taiji, sum telur 3500 fólk og hevur hildið grindadrápið í hevd í øldir? Skulu vit læra allan heimin at skilja millum hóttan stórhval og burðardygga stovnin av smá- og grindahvali? Ella skal øll henda søga og atferð steðga í stundini, tí altjóða samfelagið tolir ikki blóð á myndum og filmi?
Meðan eg hugsið um bóndan av Tvøroyri, havi eg hug at geva honum rætt. Á húsanum, sum eg havi keypt frá Amazon, stendur skrivað: “Contains real footage of dolphin killing. Suitable only for persons of 12 years and over. Not to be supplied to any person below that age”.
Jú, eg gevi Peturi Karl púra rætt. Í Havn og úti í heimi hava vit gloymt, at blóð rennir frá slakti og at havið verður reytt, tá vit skera á háls. Ólíka lættari er at fara í SMS at keypa ein frystan stórhvalabita, sum er avmáldur til kontinentala køkin. Einki blóð, einki upptak – og friður fyri altjóða samfelagnum. Amen!


text:
Tey seinastu flogførini í kvøld eru avlýst
vinna12-10-2018 - 14:00 - Jóanis Nielsen
Eftir ætlan skuldu 20 flogfør avgreiðast um Vága Floghavn í dag, men av tí at veðurforsøgnin sigur frá óveðri í kvøld, so eru 4 flogfør avlýst í kvøld, talan er um tvey flogfør, sum skuldu koma og tvey, sum skuldu fara avstað.
Tey ið skuldu koma eru flogfarið úr Keypmannahavn, sum skuldi lenda kl. 19.55 og flogfarið úr Billund, sum skuldi lenda kl. 21.10.
Tey ið skuldu fara avstað eru flogfarið til Keypmannahavnar, sum skuldi fara kl. 20.45 og flogfarið til Billund, sum skuldi fara avstað kl. 21.50.
Komur:
Fráferðir:


text:
Orð og lag: Øssur Berghamar
1. Hvat kann heimurin tær geva, ungi vinur,
tú, sum eftir lívi, lukku leita man?
Eftir stuttleika og spenningi tú strembar,
men er hjartað vorðið trygt í tí, tað fann?
Kanst tú hyggja fram mót hvørjum nýggjum degi,
óttaleysur ganga fram hvørt lívsins stig?
Á, eg spyrji: “Hvat kann heimurin tær geva,
hevur hann tær givið nakran sannan frið?”
Niðurlag: Nei, einans Jesus, hann kann geva sanna gleði, lív og frið
og kann birta ljós í tíni myrku sál.
Kom til hann, og tú skalt kenna, at hann er við tína lið
og trygt teg føra vil á mál.
2. Hvat kann heimurin tær geva, ungi vinur?
Einans vónbrot, sorg og sút hann veitir tær.
Mangur ungur, sum av honum læt seg blinda,
syrgin mátti sanna, at hann svikin varð,
men um tú tær venda vilt til Harran Jesus,
hann skal frelsa teg í hesi somu stund,
og ta gleði, sum títt hjarta tráar eftir,
tú frá honum fáa skalt í lív og lund.
Niðurlag: Tí einans Jesus, hann kann geva sanna gleði, lív og frið
og kann birta ljós í tíni myrku sál.
Kom til hann, og tú skalt kenna, at hann er við tína lið
og trygt teg føra vil á mál.


text:
Ingi Samuelsen
23.05.2015 - 17:33
Tíðindi > Uttanlands > Annað
Ein 65 ára gomul týsk kvinna, ið longu eigur 13 børn, er blivin mamma til ferburar, boðar RTL-sjónvarpsstøðin frá.
Tríggir dreingir og ein genta vórðu fødd fyri tíð á einum sjúkrahúsi eftir at kvinnan hevur gingið við teimum í 26 vikur. Hon gjørdist við barn við eftirgjørdum gitnaði í Ukraina. Boðað verður frá, at ferburarnir hava góðar møguleikar fyri at liva.
Móðurin, Annegret Raunigk, býr í Berlin og undirvísir í enskum or russiskum. Undan ferburarnar eigur hon 13 børn og sjey ommubørn.
RTL sigur, at Reunigk er elsta kvinna í heiminum, ið ver vorðin mamma til ferburar. Sjónvarpsstøðin hevur fingið einarætt til søguna um føðingina eftir at týskir miðlar í apríl skrivaðu um støðuna, sum kvinnan var komin í.
Hon segði, at hon hevði ynski um at fáa eitt barn afturat tí at yngsta dóttirin, Lelia, ið er 9 ár, ynskti sær ein lítlabeiggja ella lítlasystir.
Fyri 10 árum síðan gjørdist hon eisini ein søga í týsku miðlunum, tá hon fekk sítt 13. barn sum 55 ára gomul.
Tá staðfest var, at hon bar fýra fostur, umhugsaði hon ongantíð at minka um talið.
- Eg óttist ikki støðuna. Eg rokni við at halda meg fríska, og eg hari royndirnar. Hetta er ikki nýtt fyri meg, sigur 65 ára gamla mamman sambært Bild am Sontag.


text:
Í dag fyllur Heini O. Heinesen 80 ár, heilsustøðan ikki so góð hjá Heina í dag, men fyri heilt fáðum árum síðani, var krút í manninum, hesum manninum sum kann kalla seg “Tann seinasti rætti tjóðveldismaðurin”.
Heini hevur verði nógv í politikki, bæði komunalpolitikki og landspolitikki. Hann var borgarstjóri í Kunoy frá 1977 til 2008, væraborgarstjóri frá 2009 til 2012 og aftur borgarstjóri frá 2013. Eisini hevur Heini umboða Norðoyggjar í løgtinginum frá 1984 fram til 2011, so sigast má at hann hevur verði ein aktivur persónur í tí føroyska samfelagnum.
Í 2011 var hendan upptøkan gjørd við Heina O. Heinesen, og enn tann dag í dag er hon áhugaverd og beinrakin.


text:
Sildberin
Sildberin varð upprunaliga smíðaður sum áttamannafar, men varð seinni gjørdur til tíggjumannafar. Sildbering hevur neyst í Vollagørðum, við har Skála rennur oman á sjógv.
Formaður á Sildberanum er Mikkjal Djurhuus.
Um Sildberan
Hans Jacob á Løðhamri fór at smíða hendan bátin, men fekk hann ikki lidnan. Jacob í Nýlendinum tók við, har Hans Jacob slepti og gjørdi bátin lidnan. Tað er ikki heilt greitt, nær báturin er smíðaður, men helst er tað í 1903. 7. august 1903 er umsókn skrivað um at skráseta bátin og fer uppmáting fram á Tvøroyri 30. september 1903. Í skrásetingini stendur, báturin er áttamannafar, sum er 25,6 føtur til longdar, breiddin er 6,2 føtur og báturin er 1,85 fót djúpur. Báturin fær tá eisini tað vanliga loyvi at fiska tosk við snøri og línu. Niklas Magnussen, vanliga nevndur Skómakarin, søkir um fiskiloyvi og er formaður á bátinum.
Teir, sum upprunaliga áttu Sildberan, vóru átta í tali: Petur Kristian Jacobsen á Oyrarbø, Jákup Danielsen við Ánna Lítlu, Tummas Johan Midjor við Kráir (Lavni við Kráir), Jákup Jacobsen í Nýlendinum, Jákup Jacobsen á Oyri (Jákup hjá Súsonnu), Niklas Danielsen, Hans Pauli Djurhuus (Hans við Hvanndalsá), og Niklas Magnusen (Skómakarin). Seinni varð Sildberin gjørdur til tíggjumannafar, og teir, sum fingu hesar báðar partar, vóru Pól Sofus Hovgård og Torvald Hjelm (Torvald hjá Danjali hjá Akka).


text:
Tíðindaskriv
26.03.2015 - 08:55
Aftur í ár verður skipað fyri tónleikafestivali á røktarheimsøkinum í Runavík. Leygardagin 16. mei fer “Seniorfestivalurin - festivalurin fyri tey tilkomnu” av bakkastokki.
Umframt at fleiri av okkara bestu tónleikarum og bólkum luttaka, fær festivalurin í ár vitjan av norska bólkinum Sputnik, sum m.a. er kendur við slagaranum “La os leve for hver andre” og “Luk op din hjerte dør”.
Onnur, sum vera við á seniorfestivalinum eru Magni Christiansen, Signar í Homrum, Hans Jacob Hjelm og Alex og Kristina Bærentsen. Fleiri nøvn verða avdúkað í næstum!
Hendan dagin verður pallur og tvey telt sett upp á parkeringsøkinum omanfyri røktarheimið. Eisini verður Røktarheimið “opið” fyri festival gestum.
Sum orðið sigur, so er festivalurin ætlaður “seniorum”. Einki aldursmark er sett fyri festivalin, men hann er ætlaður teimum, ið “føla” seg at vera “seniorar”. Tó skal er festivalurin ikki ætlaður børnum og ungum!


text:
Brunsj og kunningarframløga verður 26. august í Álastovu
Leygardagin 26. august setur Føroyingafelagið í Aalborg hol á seinru hálvu av 2017, har vit borðreiða við einum lekrum morgunmatarborðið við m.a. egg, flesk, viðskera, rundstykki og vaflur verða at finna.
Um 12 tíðina hevur felagið eina stutta framløgu til tey nýggju í Aalborg, har vit m.a. kunna um felagið, hvørji tiltøk verða og hava aðra kunning um at verða lesandi og flyta til Danmark.
Bæði tiltakið eru ókeypis!
Seinri um kvøldið verður Álaquiz, ið tit kunnu lesa um á okkara heimasíðu, www.alaborg.dk ella við at fara á Facebook síðuna hjá okkum og undir tiltøk.


text:
Boðklivi
Lús lús lús!!!
Næmingarnir hava í dag fingið lúsabræv við heim. Tað er sera umráðandi, at øll fylgja boðunum um at kemba - og um neyðugt viðgera. Nú heystfrítíðin er, og steðgur er í skúlagongdini, er góður møguleiki fyri, at øll í 2. flokki eru "lúsafrí", tá ið tey koma aftur í skúla.
Vit ynskja tykkum øllum eina góða heystfrítíð.
Toymið í 2. flokki hevur tikið ta avgerð, at ongar leikur skulu við í skúla frá nú mánadegnum 1.okt. Her er talan um Pokemon kort, dukkur, bamsur o.a. Tað, at hava leikur við í skúla, hevur vundið so nógv uppá seg og er blivið órógvandi fyri næmingarnar. Hinvegin hava vit nógv góð og mennandi spøl til næmingarnar, ið teir altíð kunnu brúka.
Næmingarnir hava fingið bræv við heim í postmappuni, har tíðirnar til viðtalurnar eru á.
Næmingarnir hava í dag fingið dagførdan næmingalista, lista yvir kontaktpersónar og skriv frá heilsusystrini, sum tit verða biðin um at fylla út og lata inn til okkara í seinasta lagi mánadagin 24. sep.
Vinarliga flytið 200 kr. á flokskonto´ina: 9181 - 498.925.4. Hetta er fyri skúlaárið 2018/2019
Vælkomin aftur í skúla, gott at síggja tykkum øll aftur. Hesir báðir dagarnir hava gingið væl, øll eru glað at síggjast aftur.
Regin Christoffer, sum gongur í serskúlatilboðnum, er í ár knýttur at 1. flokki og ikki longur at 2. flokki.
Vit hava fingið ein nýggjan næming í flokkin. Hann eitur Edvard Falkenberg og vit bjóða honum vælkomnan í flokkin.
Felags foreldrafundur verður antin í viku 35 ella 36, tit frætta nærri seinni.
Føðingardagsbólkarnir eru teir somu sum í fjør, men í ár hoyra bólkur 1 & 3 saman og 2 & 4 saman. Bræv hesum viðvíkjandi liggur í postmappuni mánadagin 20. august.
Vinarliga hjálpið børnunum at tøma/rudda taskuna við tilfari frá í fjør. Í taskuni skal bert vera: postmappan og penalarhús við hóskandi amboðum.
Konsert í Norðurlandahúsinum.
Tvær konsertir verða í Norðurlandahúsinum mikukvøldið 13. juni 2018. Onnur konsertin er kl. 17:00 og hin kl. 18:00. Konsertirnar eru fyri foreldrum at næmingum í fyrstu flokkunum í Tórshavnar kommunu. Næmingarnir møta í NLH kl. 16:45 og skulu heintast aftaná seinnu konsertina, uml. kl. 19:00.
Flokslærarnir eru um næmingarnar frá kl. 16:45 til kl.19:00.
Atgongumerkir á 20 kr. kunnu keypast á nlh.fo
Summarhugni :-)
Vit næmingar og lærarar fara at hugna okkum mánakvøldið 11. juni frá kl.18:00 til 20:00. Vit fara at grilla pylsur, eta ís og spæla ymisk spøl. Hugnaløtan verður fíggjað av flokskontuni.


text:
07 Vestur vann 4-2 á KÍ
ítróttur06-10-2018 - 21:42 - Jóanis Albert Nielsen
3. seinasta umfar í Betri-deildini hevur verið á skránni í dag. Í Sørvági vitjaði KÍ 07 Vestur.
07 Vestur byrjaði sera væl, og longu eftir 3. min. hevði danski áleyparin hjá 07 Vestur skorað til 1-0. Eftir 10. min. økti Ken Fagerberg um leiðsluna til 2-0. KÍ kom tó væl aftur í fyrra hálvleiki, fyrst minkaði Kristoffur Jakobsen til 2-1 eftir 38. min, og løtu seinni javnaði Páll Klettskarð.
Í seinna hálvleiki gjørdi Børge Petersen sjálvmál og so var 07 Vestur aftur á odda. Sonny bæði byrjaði og endaði málveistluna á Dungasandi tá ið hann skoraði í yvirtíðini til 4-2.


text:
Starvsmannafelagið ger bráðfeingis limasáttmála fyri flogternur
vinna21-09-2018 - 16:03 - Jóanis Nielsen
Eftir tvey ár í Starvsmannafelagnum hava flogternurnar í Atlantic Airways avgjørt at skipa seg við egnum sáttmála. Fyri at geva pláss fyri hesum, hevur Starvsmannafelagið gjørt avtalu við Føroya Arbeiðsgevarafelag um at leingja sáttmálan í eitt ár. Hettar tíðarskeiðið verður hann tó bert galdandi fyri flogternur, sum ynskja at vera limir í Starvsmannafelagnum
-Vit virða ynskið hjá flogternunum um at skipa seg við egnum sáttmála. Men so leingi vit hava økið og eingin annar sáttmáli er galdandi á økinum, kunnu vit ikki bara sleppa endanum heilt. Tí hava vit gjørt ein fyribils limasáttmála, so at flogternurnar nú sleppa framat, at samráðast sjálvar um sín egna sáttmála.
Hetta sigur Súni Selfoss, eftir at Starvsmannafelagið og Føroya Arbeiðsgevarafelag hava gjørt avtalu um at leingja sáttmálan í eitt ár. Ein sáttmála, ið bert er galdandi fyri flogternur, ið ynskja at vera limir í Starvsmannafelagnum.
Vilja í flog-fakfelag
Tað eru góð tvey ár síðani, at flogternunar gjørdust limir í Starvsmannafelagnum. Sáttmálin, sum tá varð gjørdur, hevði farið úr gildi 1. november 2018.
Flogternurnar hava síðani boða frá, at tær vilja skipa seg í egið fakfelag og hava tikið seg úr Starvsmannafelagnum.
Starvsmannafelagið hevur fingið at vita frá flogternunum, at orsøkin til hettar stig er ikki misnøgd við Starvsmannafelagið, men tí, at tær meta, at tær fáa meira burturúr við at skipa seg í egið fakfelag undir danska fakfelagnum FPU, Flyvebranchens Personale Union.
Frá økissáttmála til limasáttmála
Sáttmálin sum var, var ein sokallaður økissáttmáli, t.v.s. at hann var galdandi fyri øll kabinustarvsfólk – bæði limir Starvsmannafelagnum og tey, sum ikki eru limir.
Bráðfeingis limasáttmálin verður harafturímóti bert galdandi fyri flogternur, sum eru limir í Starvsmannafelagnum, og við øðrum orðum ikki fyri tey, sum hava tikið seg úr felagnum.
Felagið trekkir seg
Við hesum trekkir Starvsmannafelagið seg aftur úr sáttmálaøkinum, so langt sum felagið heldur vera ráðiligt.
-Hettar verður gjørt, so at tær, sum nú hava tikið seg úr felagnum, fáa møguleika at skipa seg sjálvar og biða um samráðingar við Føroya Arbeiðsgevarafelag um egnan sáttmála. Hettar ber til, nú eingin økissáttmáli longur er fyri flogternunar hjá Atlantic Airways, sigur Súni Selfoss.
Hetta verður eisini gjørt, so at flogternur, sum framvegis vilja vera limir í Starvsmannafelagnum ikki vera sleptar uppá fjall í tíðarskeiðnum, meðan tær royna at skipa seg við egnum sáttmála.
Fyribils í eitt ár
Talan er um eina bráðfeingis loysn. Sáttmálin verður bert longdur í eitt ár, og er talan um eina framskriving av gamla økissáttmálanum við eini lønarhækkan á 3,26 %.
Starvsmannafelagið fer so í komandi tíðarskeiði at meta um, hvørt grundarlag er fyri at halda fram við einum limasáttmála. Ella um felagið skal trekkja seg heilt út av sáttmálaøkinum.
-Hettar valdast alt um, hvussu samráðingarnar hjá flogternunum at skipa egið felag og fáa egnan sáttmála fara at ganga, sigur Súni Selfoss.
Skipanarfrælsi
Starvsmannafelagið leggur dent á, at felagið hevur ongan áhuga í at halda fast um eitt sáttmálaøki, um fakbólkurin ikki hevur áhuga fyri hesum. Og felagið vil heldur ikki forða fyri, at flogternurnar vilja skipa seg við egnum sáttmála.
-Vit hava skipanarfrælsi og tí trekkja vit okkum aftur úr sáttmálaøkinum, í tann mun tað er ráðiligt, nú eingin annar sáttmáli er, sigur Súni Selfoss.
Starvsmannafelagið harmast um, at hesin fakbólkurin vil úr felagnum, eftir at tað eydnast at fáa ein sáttmála fyri tær fyri tveimum árum síðani, sum gav munandi ábøtur.
Vit ásanna tó, at tað kunnu vera serlig viðurskifti á loftferðsluøkinum, sum tala fyri, at flogterurnar vilja skipa seg í egið fakfelag, og fara at ynska teimum góða eydnu við tí, sigur Súni Selfoss.
Starvsmannafelagið


text:
Fleiri enn 200 áir renna ígjøgnum grønu dalarnar í størstu oynni í Karibia, Kuba. Annars eyðkenna fjøll, heyggjar og víðar fløtur landslagið, og allastaðni er jørðin ógvuliga fruktagóð og hóskar væl til at dyrka sukur, tubbak og alskyns tropiskar fruktir og grønmeti. Flestu kubanar eru ættaðir frá sponskum niðursetufólkum ella afrikonskum trælum úr Afrika, ið vórðu førdir hagar at arbeiða í búnaðarlundunum. Í góð fimmti ár (síðan 1959) hevur Fidel Castro styrt Kuba, men sosialistiska stýri hansara hevur elvt til, at landið hevur verið avbyrgt frá stórum pørtum av umheiminum.
Størsti býur í øllum Karibia er Havana, høvuðsstaðurin í Kuba, og har búgva stívliga 2 milliónir fólk. Spaniamenn grundaðu býin í 1515, og summir býarpartar eru avgamlir, við steinsettum gøtum og prýðiligum húsum í gomlum hjálandastíli. Nú eru partar av Havana illa farnir og falnir í órøkt. Men íbúðarpolitikkurin í Kuba hevur tað við sær, at eingir skirvisligir fatækrabýlingar verða reistir í útryðjunum í Havana. Býurin er týdningarmikil havn, og tað mesta, sum verður flutt út, fer haðan.
Í 1959 feldu Fidel Castro og uppreistrarbólkur hansara einaræðisharran Batista. Síðan hevur Kuba verið kommunistiskt land og fekk stóran stuðul úr Sovjetsamveldinum, til tað syndraðist í 1991. Mangar samfelagsligar ábøtur og nýskipanir hjá Castro hava eydnast væl. Íbúðarviðurskiftini og heilsuverkið eru munandi batnað, og næstan alt fólkið dugir at lesa og skriva. Men USA kann framvegis ikki torga kommunistiska styrið í Havanna.
Sukur - gjørt úr sukurrørum, sum er stórvaksið grasslag, sum skal hava bæði nógv regn og nógva sól - hevur leingi verið týdningarmikið fyri Kuba og stendur enn fyri 75% av øllum innflutningsinntøkunum. Longu tíðliga í 19. øld var sukurvinnan óføra góð inntøkukelda, mest at takka afrikonskum trælum, sum gjørdu alt arbeiðið í stóru sukurlundunum við hond. Nú eru arbeiðsviðurskiftini øðrvísi og nútímansgjørd, og sukurrørini verða mest skorin við maskinu. Men síðan fyrst í 1990-árunum er sukurgrøðin minkað, tí veðrið hevur ikki verið til vildar, og trupult hevur verið at fingið brennievni úr gamla Sovjetsamveldinum. Tí eru nógvar sukurverksmiðjur farnar at brúka ein sukurhjáúrdrátt, nevndur "bagasse", sum brennievni til maskinriknu vinnutól síni.
Av øðrum sukurhjáúrdráttum kunnu nevnast putursukur, myrkur siropur, nevndur mellasi og brennivínsslagið romm, ið verður dropadrivið úr sukurrótasevju.
Heita veðrið um dagin og kaldar nætur eru bestu vakstrarumstøður hjá tí tubbaki, sum verður nýtt til havanasigarir. Tubbaksbløðini verða tikin, meðan tey eru ljósagrøn, og hanga so til turkingar í einar 6-7 vikur. Síðan verða tey skild og pakkað og sett at gera, so at tey verða mildari í smakkinum; eftir tað verða tey send til sigarverksmiðjurnar, har konufólk og mannfólk standa við long borð og rulla sigarir við hond. Ein góð sigar er gjørd úr í minsta lagi fimm tubbakssløgum. Sigarirnar verða pakkaðar í eskjur av setrisviði, at tær skulu ikki torna upp.
Lívligi tónleikurin í Kuba er sprottin úr sponskum og afrikonskum tónleiki. Spaniamenn høvdu síni sermerktu løg við sær og ljóðføri, sum gitara og violin; afrikanar høvdu ein heilt annan tónleik við sær og trummu og onnur rútmuljóðføri. Tónleikurin er lutvíst runnin saman og vorðin til rútmiskar tónleikagreinir sum mambo og salsa. Ein onnur væl umtókt tónleikagrein er afro-kubanski jazzstílurin.
Málið, søgan og mentanin í Miðamerika og Suðuramerika hava sum heild røtur aftur í hjálandatíðina. Til 1492, tá ið Kristoffur Kolumbus kom til Bahamaoyggjar, búðu bara indiánar í hesum parti í heiminum. Men eftir tað fóru fólk úr Spania og Portugal at búseta seg har í stórum tali, og nógvir afrikanar vórðu fluttir hagar úr Afrika sum trælir, helst til Karibia og Brasil. Í Karibia settu eisini mangir onglendingar, fraklendingar og niðurlendingar búgv. Tí er fólkið í hesum heimsparti nógv blandað. Spanskt er vanligasta málið í meginlandinum, saman við portugisiskum í Brasil. Í Karibia eru enskt og franskt vanligari, og í Surinam er almenna málið niðurlenskt.
Fyrst í 16. øld fóru Spania og Portugal at taka sær hjálond í Miðamerika og Suðuramerika. Bæði londini sendu eisini trúboðarar at umvenda upprunafólkið til katólska trúgv. Spania tók stórar partar av meginlandinum, men Brasil, sum Portugal legði undir seg, gjørdist størsta landið og sterkast búskaparliga. Enn á døgum eru flestir suðuramerikanarar katolikkar.
Indiánarnir, ið kunnu lesa søgu sína aftur til indiánsk fólkasløg, sum búðu í Miðamerika og Suðuramerika, áðrenn niðursetufólkini úr Evropa komu hagar, eru nú bara 2% av fólkinum. Næststørsti fólkabólkurin eru fólk ættað frá afrikonsku trælunum, tey flestu búgva í Brasil og í Karibia. Í næstan øllum londum á meginlandinum eru fólk, sum eru blandað við indiánar og evropear, í meiriluta. Tey verða kallað mestitsar.
Sløk hundrað ár eftir, at spaniamenn komu til Suðuramerika, vóru 90% av indiánska fólkinum deyð. Høvuðsatvoldin var sjúkur, ið evropearar bóru við sær, til dømis pokur og meslingar. Indiánarnir høvdu ikki íborið mótstøðuføri ímóti hesum sjúkum, og teir flestu, ið vórðu smittaðir, doyðu. Nú á døgum eru indiánarnir í minniluta allastaðni uttan í Guatemala, har mangir mayaindiánar enn búgva í hálendinum, og á Andesháslættanum í Bolivia, har eftirkomarar inkafólksins búgva.
Flestu lond í Miðamerika og Suðuramerika hava ovurstóra uttanlandsskuld. Brasil er eitt av hesum londum, men skuldin er lutfalsliga lítil borin saman við inntøkurnar. Nikaragua skyldar nógv minni, men skuldin er átta ferðir so stór sum tjóðarinntøkan.
Í 20. øld vaks fólktalið nógv í heimspartinum, helst í Brasil og londunum fyri norðan. Men í flestu londunum lækkar burðartalið nú. Men av tí at stórur partur av fólkinum eru ungfólk, og at fleiri børn koma undan, av tí at heilsuviðurskiftini batna, veksur fólkatalið alsamt. Í 1990-árunum vaks fólkatalið í Mið-og Suðuramerika við uml. 80 milliónum.
Næstan tríggir av fyra suðuramerikanarum búgva í býum. Í summum londum, m.a. Kili og Uruguai, býr ein triðingur av fólkinum í høvuðsstaðnum. Mong hava verið noydd ay rýma av bygdini undan fátækadømi og arbeiðsloysi og búgva nú í ovfólkaðum, skirvisligum býlingum, sum vaksa skjótt í útryðjunum á stórbýunum.
Á øllum meginlandinum eru ovurstórir garðar, ið hava ógvuliga stór seyða- og neytafylgi og stórar lundir við sukurrørum og bananum. Útlendsk feløg ella nakrar fáar, ovurríkar familjur eiga hesar stórgarðar. Tó er øðrvísi í Kuba, har eigur stjórnin stórgarðarnar.
Flestu bøndur í hesum heimsparti eiga so lítið av jørð, at teir valla kunnu breyðføða fleiri enn tvey, trý fólk. Teir velta ein lítlanjarðarteig, og hava nøkur fá húsdýr, t.d. hønur og svín. Av tí at garðurin kann ikki føða alt húskið, mega nøkur teirra flyta heiman at fáa sær arbeiði
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Havana
Vídd: 110.860 km2
Fólkatal: 11.087.330
Alment mál:
spanskt
Átrúnaður:
kristindómur 43% aðrir 57%
Stýrsilag:
Einflokkaskipan
Gjaldoyra: kubanskur peso (CUP)


text:
Eitt miðal gott slakt
29. september 2007
Í ár hevur gingið væl við slakti og rakstri. Vektin hevur verið á miðal og eitt kvint uppeftir. Eisini hevur verið væl lamba, so nøgdsemi er av tí besta.
Í ár hava vit eisini roynt at havt seyð í Grønuskor, fyri fyrstu fer seinastu 25 árini. Hesir veðrar hava eisini havt eitt gott ár. Hetta vóru veðurlomb um 20 pund seinasta slakt, ið sluppu at royna eitt ár avtrat. Hesir 7 vigaðu í ár frá 55 til 64 pund.
Nú vantar bert Gongan, ið helst verður rikin komandi viku.
« Aftur


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Pláss til bingjur
Eitt øki í grótbrotinum er sett av til bingjur. Økisleigan er 100 kr um mánaðin fyri hvørja bingju.
Bygdarráðið hevur samtykt, at bingjur, ið koma at standa meira ella minni støðugt, skulu setast á økið, sum er víst á kortinum.
Bingjurnar skulu setast í samráð við Vestmannahavnar Havn.
Bygdarráðið hevur somuleiðis samtykt, at bingjur, sum koma at standa í longri tíð, skulu verða málaðar í ávísum liti.
Liturin skal avtalast við Vestmannahavnar Havn.
Vestmannahavnar Havn kann til eina og hvørja tíð krevja bingjurnar beindar burtur, um hetta av eini ella aðrari orsøk verður mett neyðugt.
Um treytirnar ikki verða hildnar, ella leigugjaldið ikki goldið, kann Vestmannahavnar Havn somuleiðis krevja, at bingjurnar verða beindar burtur.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Eirikur Lindenskov 06.08.2015 (07:50)
Jákup Suni Lauritsen stillar upp fyri Miðflokkin
Formaðurin í SEV-stýrinum, Jákup Suni Lauritsen, er eitt av valevnunum hjá Miðflokkinum, sum í morgun fer at greiða frá sínum valuppleggi og valevnum.
Jákup Suni Lauritsen hevur verið borgarstjóri í Sørvági og annars verið sambandsmaður.
– Tað er nakað síðani, at eg valdi Sambandsflokkin seinast. Men tað er rætt, at eg havi verið sambandsmaður frá ungum árum og havi gingið nógv á fundi har, sigur Jákup Suni Lauritsen.
Hann heldur, at demokratiið hevur ikki somu møguleikar longur, síðani Føroyar gjørdust eitt valdømi. Hóast tað bøtir um møguleikarnar hjá teimum smáu flokkunum, so er tað ikki orsøkin til, at hann nú skiftir flokk, sigur Jákup Suni Lauritsen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tíðindaskriv frá Havnar Svimjifelag og Krabbameinsfelagnum
Tórshavnar Kommuna samstarvar við Krabbameinsfelagið og Havnar Svimjifelag, ið eru farin undir at fyrireika eitt nýtt rørslutilboð. Talan er um eitt svimjuskeið á Eysturskúlanum. Skeiði verður fyri fólk, ið hava ella hava havt krabbamein. Eftir ætlan byrjar svimjuskeiði fyri summarfrítíðina.
Tað er vísindaliga prógvað, at rørsla veksur um mótstøðuførið móti sjúkum og at krabbameinssjúklingar, sum íðka ítrótt og røra seg nógv, hava betri lívsgóðsku og størri møguleika at liva longri.
v/ Krabbameinsfelagið
Jákup N. Olsen, formaður
v/ Havnar Svimjifelag
Sigurd L. Lamhauge, formaður


text:
06-12-2017
Loyvi til nýggjársbál
Sambært kunngerð um burturkast nr. 147 frá 19. oktober 1995
er krav, at
góðkenning skal fáast frá kommununi at brenna nýggjársbál.
Søkjast kann um loyvi innan 22. desember 2017, kl. 12.00.
Søkt verður við at fylla út oyðiblað og senda tað við telduposti ella at skriva tað út og lata tað inn í móttøkuna á býráðsskrivstovuni.
Loyvið er galdandi tá ið tilbúgvingarleiðarin hevur sýnt staðið og váttað.
Tá bál verður kynt, er umráðandi: Einans at brenna óviðgjørdan við og annað, ið ikki dálkar og er ætlað sum brenni. T.d. træplattar, trækassar og greinar og ikki at brenna burturkast.
Tá bálið er slóknað, er umráðandi: at rudda upp og at beina burtur leivdir frá bálinum og lata tær til kommunalu burturkastskipanina.


text:
Ari av Rana
28.12.2017 - 11:53
Ítróttur > Ítróttur > Fótbóltur
Skála ger seg klárt til komandi kappingarár, tá felagið skal royna at betra um 6. plássi, sum felagið endaði á í bestu føroysku fótbóltsdeildini í 2017.
Og fyri at royna at røkka hesum málinum, hevur felagið leita sær styrk úr Klaksvík. Soleiðis boðar Norðlýsið frá, at tað ljóðar fyri vist, at Heðin Klakstein fer at skifta til Skála. Heðin gjørdist ársins leikari í KÍ í 2015, og eisini gjørdist hann toppskjútti hjá felagnum tað árið við 11 málum.
Nú ljóðar so at Heðin skal royna seg í Skála, har pápi hansara, Eyðun Klakstein, er venjari.
Skála hevur enn ikki almannakunngjørt skiftið.
Kappingarárið 2017 var eitt gott ár hjá Skála, sum eftir at hava flutt upp í bestu deildina, megnaði at betra um úrslitið í mund til undanfarna árið.
Í 2016, tá Skála aftur skuldi royna seg í bestu deildini, megnaði felagið at halda seg í bestu deildini, við at vinna seg upp á 8. pláss við 26 stigum. Í 2017 betraði Skála um úrslitið, tá felagið vann seg upp á 6 pláss við 33 stigum.


text:
Orð: Óli Reinert
Lag: Ludvig Mathias Lindeman
1. Hoyr, tú sorgarfulla hjarta,
sum av syndini er tungt!
Jesus, hann er ljósið bjarta,
hann kann gera hjartað ungt.
2. Jesus gevur sanna gleði;
hvør vil ikki hoyra tað!
Jesus eigur kraft og megi
til at frelsa teg í dag.
3. Stokkut lívið er á foldum,
lívið skjótt út runnið er;
skjótt vit hvíla undir moldum,
hvat tá nyttar henda verð!
4. Alt av hesi verð meg pínir,
tí alt deyðans merki ber;
hvar tá hvíla tankar mínir?
Burtur í tí nýggju verð.
5. Eina nýggja jørð vit fáa,
tá hin gamla upp er brend;
tá skal deyðin ikki ráða,
sorgin er har ikki kend.
6. Á tí nýggju jørð vit frøast,
lívið ongan enda fær,
aldri vit í stríði møðast,
lukkan varir ævigt har.